ICI COMENCE LE ROUMANZ DE LA ROSE 

Aucunes genz dient qu'en songes 
n'a se fables non et mençonges ; 
mes l'en puet tex songes songier 
qui ne sont mie mençongier, 
ainz sont aprés bien aparant, 
si en puis bien traire a garant 
un auctor qui ot non Macrobes, 
qui ne tint pas songes a lobes, 
ancois escrit l'avision 
qui avint au roi Scypion. 
Qui c'onques cuit ne qui que die 
qu'il est folor et musardie 
de croire que songes aviegne, 
qui se voudra, por fol m'en tiegne, 
quar endroit moi ai ge fiance 
que songes est senefiance 
des biens as genz et des anuiz, 
que li plusor songent de nuiz 
maintes choses covertement 
que l'en voit puis apertement. 

El vintieme an de mon aage, 
el point qu'Amors prent le paage 
des jones genz, couchier m'aloie 
une nuit, si con je souloie, 
et me dormoie mout forment, 
et vi un songe en mon dormant 
qui mout fu biaus et mout me plot ; 
mes en ce songe onques riens n'ot 
qui tretot avenu ne soit 
si con li songes recensoit. 
Or veil cel songe rimeer 
por vos cuers plus feire agueer, 
qu'Amors le me prie et comande. 
Et se nule ne nus demande 
comant je veil que li romanz 
soit apelez que je comanz, 
ce est li Romanz de la Rose, 
ou l'art d'Amors est tote enclose. 
La matire est et bone et nueve, 
or doint Dex qu'en gré le receve 
cele por qui je l'ai empris : 
c'est cele qui tant a de pris 
et tant est digne d'estre amee 
qu'el doit estre Rose clamee. 

Avis m'iere qu'il estoit mais, 
il a ja bien .v. anz ou mais, 
qu'en may estoie, ce sonjoie, 
el tens enmoreus, plain de joie, 
el tens ou toute rien s'esgaie, 
que l'en ne voit buisson ne haie 
qui en may parer ne se veille 
et covrir de novele fuelle. 
Li bois recuevrent lor verdure, 
qui sunt sec tant come yver dure ; 
la terre meïsmes s'orgueille 
por la rosee qui la mueille, 
et oublie la povrete 
ou ele a tot l'iver esté ; 
lors devient la terre si gobe 
qu'el velt avoir novele robe, 
si set si cointe robe feire 
que de colors i a .c. peire ; 
l'erbe et les flors blanches et perses 
et de maintes colors diverses, 
c'est la robe que je devise, 
por quoi la terre mielz se prise. 
Li oisel, qui se sont teü 
tant come il ont le froit eü 
et le tens divers et frarin, 
sont en may por le tens serin 
si lié qu'il mostrent en chantant 
qu'en lor cuers a de joie tant 
qu'il lor estuet chanter par force. 
Li rosignox lores s'esforce 
de chanter et de feire noise ; 
lors se deduit et lors s'envoise 
li papegauz et la kalandre ; 
lors estuet joines genz entendre 
a estre gais et amoreus 
por le tens bel et doucereus. 
Mout a dur cuer qui en may n'aime, 
quant il ot chanter sus la raime 
as oisiaus les douz chans piteus. 
En icelui tens deliteus, 
que toute rien d'amer s'esfroie, 
songai une nuit que j'estoie. 
Lors m'iere avis en mon dormant 
qu'il iere matin durement ; 
de mon lit tantost me levé, 
chaucai moi et mes mains lavé ; 
lors trés une aguille d'argent 
d'un aguillier mignot et gent, 
si prins l'aguille a enfiler. 
Hors de vile oi talant d'aler 
por oïr des oisiaus les sons, 
qui chantent desus les buissons 
en icele saison novele. 
Cousant mes manches a videle, 
m'an vois lors tot sol esbatant 
et les oiseleiz escoutant, 
qui de chanter mout s'engoissoient 
por les jardins qui florissoient. 

Jolis, gais et pleins de leesce, 
vers une riviere m'adreice 
que j'oï pres d'ilecques bruire, 
car ne me soi aler deduire 
plus bel que sus cele riviere. 
D'un tertre qui pres d'ilec iere 
descendoit l'eve grant et roide ; 
clere estoit l'eve, et ausi froide 
come puis ou come fontaine, 
si estoit poi maindre de Saine, 
mes ele estoit plus espandue. 
Onques mes n'avoie veüe 
cele eve qui si bien seoit ; 
si m'abelissoit et seoit 
a regarder le leu pleisant. 
De l'eve clere reluisant 
mon vis refreschi et lavé, 
si vi tot covert et pavé 
le fonz de l'eve de graveile. 
La praierie grant et bele 
tres qu'au pié de l'eve bastoit ; 
clere et serie et neite estoit 
la matinee, et atempree. 
Lors m'en alai par mi la pree 
contreval l'eve esbanoiant, 
tot le rivage costoiant. 

Quant j'oi un poi avant alé, 
si vi un vergier grant et lé, 
tot clos de haut mur bataillié, 
portret dehors et entaillié 
a maintes riches escritures. 
Les ymages et les pointures 
dou mur volentiers remirai ; 
si vos conterai et dirai 
de ces ymages la semblance, 
si com moi vient a remenbrance. 

Enz en le mileu vi Haïne, 
qui de corroz et d'ataïne 
sembla bien estre meneresse ; 
corroceuse et tançoneresse 
et plaine de grant cuvertage 
estoit par semblant cele ymage ; 
si n'estoit pas bien atornee, 
ainz sembloit fame forsenee. 
Rechinié avoit et froncié 
le vis, et le nés secorcié ; 
hisdeuse estoit et ruïllie, 
et si estoit entorteillie 
hisdeusement d'une toaille. 
Un autre ymage d'autre taille 
a senestre avoit delez lui, 
son non desus sa teste lui, 
apelee estoit Felonie. 

Un ymage qui Vilanie 
avoit non revi devers destre, 
qui estoit auques d'autel estre 
con ces .ii. et d'autel faiture. 
Bien sembla male criature, 
fole et crueus et outrageuse 
et mesdisant et ramponeuse. 
Mout bien sot poindre et portroire 
cil qui sot tele image feire, 
qui sembloit chose mout vilaine. 
Bien sembloit estre d'afiz plaine 
et fame qui petit seüst 
d'anorer ceus qu'ele deüst. 

Aprés fu pointe Covoitise. 
C'est cele qui la gent atise 
de prendre et de noiant doner 
et les granz avoirs aüner ; 
c'est cele qui fet a usure 
prester mainz, por la grant ardure 
d'avoir conquere et d'asembler ; 
c'est cele qui semont d'embler 
les larrons et les ribaudiaus, 
si est granz pechiez et granz maus, 
qu'en la fin maint en covient pendre ; 
c'est cele qui fet l'autrui prendre, 
rober, tolir et bareter 
(en nul pris n'en puet en monter) ; 
c'est cele qui les tricheors 
fet toz ; et les faus pledeors 
ont maintes foiz par lor faveles 
as demoisiaus et au puceles 
lor droites heritez tolues. 
Recorbelees et crochues 
avoit les mains icele ymage ; 
si fu droiz, que tot jors enrage 
Covoitise de l'autrui prendre ; 
a nule rien ne velt entendre 
fors que a l'autri acrochier : 
Covoitise a l'autrui trop chier. 

Une autre ymage i ot asise 
coste a coste de Covoitise, 
Avarice estoit apelee. 
Laide estoit et sale et folee 
cele ymage, et meigre et chetive 
et ausi vert come une cive. 
Tant par estoit descoloree 
qu'el sembloit estre enlangouree ; 
chose sembloit morte de fain, 
qui vesquist seulement de pain 
pestri a lessu fort et aigre ; 
et avec ce que ele ert meigre, 
ert ele povrement vestue. 
Cote avoit viez et derompue 
come s'el fust a chiens remese ; 
povre estoit la cote et arese 
et plaine de viez paletiaus. 
Delez li pendoit ses mantiaus 
a une percheite greilleite, 
et une cote de bruneite. 
El mantel n'ot pas penne veire, 
ainz fu vil et de povre afeire, 
d'aigniaus noirs, veluz et pesanz. 
Bien avoit sa robe .x. anz, 
mes Avarice du vestir 
se veut mout a tart enhastir ; 
car sachiez que mout li pesast 
se cele robe point usast ; 
car s'el fust usee et mauvaise, 
Avarice eüst grant mesaise 
de robe nueve et grant disete 
avant qu'ele eüst autre fete. 
Avarice en sa main tenoit 
une borse qu'el reponoit 
et qu'el nooit si durement 
qu'el demorast mout longuement 
avant qu'ele en peüst rien treire ; 
mes el n'avoit de ce que feire, 
el n'aloit pas a ce beant 
que de la borse ostast neant. 

Aprés refu portreite Envie, 
qui ne rist onques en sa vie 
n'onques por riens ne s'esjoï, 
s'ele ne vit ou s'el n'oï 
aucun grant domage retraire. 
Nule rien ne li puet tant plaire 
con fet maus et mesaventure. 
Quant el voit grant desconfiture 
sor aucun preudome cheoir, 
ice li plet mout a veoir ; 
ele est trop lie en son corage 
quant el voit aucun grant lignage 
decheoir ou aler a honte ; 
et quant aucun a honor monte 
par son sens et par sa proesce, 
c'est la chose qui plus la bleice, 
car sachiez que mout la covient 
estre iriee quant biens avient. 

Envie est de tel cruauté 
qu'ele ne porte leauté 
a compaignon ne a compaigne ; 
n'ele n'a parent qui li taigne 
a qui el ne soit enemie, 
car certes el ne voudroit mie 
que biens venist nes a son pere. 
Mes sachiez bien qu'ele compere 
sa malice trop malement, 
qu'ele est en si tres grant torment 
et a tel duel, quant gent bien font, 
que par un pou qu'ele ne font. 
Ses felons cuers si la detrenche 
que de li Deu et la gent venche. 
Envie ne fine nule eure 
d'aucun blasme mestre a gent seure ; 
je cuit que s'ele conoissoit 
le tres plus prodome qui soit 
par deça mer ne dela mer, 
si le voudroit ele blasmer ; 
et s'il iere tant bien apris 
qu'el nu peüst de tot son pris 
abatre ne li despecier, 
si voudroit ele apeticier 
sa proesce au mains, et s'anor 
par parole feire menor. 

Lors vi qu'Envie en sa pointure 
avoit trop laide esgardeüre ; 
ele ne regardast neant 
fors en travers, em borneant ; 
et s'avoit trop mauvés usage, 
car el ne peüst el visage 
regarder rien de plain em plaing, 
ainz clooit un oil en desdaing, 
qu'ele fondoit d'ire et ardoit 
quant aucun qu'ele regardoit 
estoit ou preuz ou biaus ou genz 
ou amez ou loez de genz. 

Delez Envie auques pres iere 
Tritesce pointe en la mesiere. 
Tres bien paroit a sa color 
qu'ele avoit au cuer grant dolor, 
et sembloit avoir la jaunice ; 
si n'i feïst riens Avarice 
de paleté ne de maigreice, 
car li corroz et la destreice 
et la pensee et li ennuiz 
qu'el soffroit de jorz et de nuiz 
l'avoient mout fete jaunir 
et maigre et pale devenir. 
Onques rien nee en tel martire 
ne fu mes ne n'ot si grant ire 
come il sembloit que ele eüst. 
Je cuit que nus ne li seüst 
feire rien qui li peüst pleire, 
n'el ne se vosist pas retraire 
ne reconforter a nul fuer 
dou duel qu'ele avoit en son cuer : 
trop avoit son cuer corrocié 
et son duel parfont enforcié. 
Mout sembloit bien estre dolente, 
car el n'avoit pas esté lente 
d'esgratiner tote sa chiere, 
n'el n'avoit pas sa robe chiere ; 
en maint leu l'avoit desciree 
con cele qui mout fu iree. 
Si chevel tuit destrecié furent, 
et espanduz par son col jurent, 
qu'el les avoit tretoz deroz 
de mautalant et de corroz ; 
si sachiez bien veriteument 
qu'el ploroit mout parfondement : 
nus, tant fust durs, ne la veïst 
a qui grant pitié n'en preïst, 
qu'el se desciroit et batoit 
et ses poinz ensemble hurtoit. 
Mout iere a duel feire ententive, 
la dolereuse, la chaitive ; 
il ne li tenoit d'envoisier, 
de quaroler ne de dancier ; 
car qui le cuer a bien dolent, 
sachiez de voir qu'i n'a talant 
de dancier ne de quaroler. 
Nus ne se porroit amoler, 
qui duel eüst, a joie feire, 
car joie et duel sont .ii. contreire. 

Apres fu Vielleice portrete, 
qui estoit bien un pié retrete 
de tele come el soloit estre, 
qu'a poine qu'el se peüst pestre, 
tant estoit vielle et redotee. 
Mout estoit sa biauté gastee, 
mout estoit laide devenue. 
Toute sa teste estoit chenue 
et blanche com s'el fust florie. 
Ce ne fust mie grant morie 
s'ele morust, ne granz pechiez, 
car toz ses cors estoit sechiez 
de velleice et aneantiz. 
Mout estoit ja ses vis flestiz, 
qui fu jadis soés et plains : 
or estoit toz de fronces plains. 
Les orelles avoit velues, 
et toutes les denz si perdues 
quar ele n'en avoit pas une. 
Tant par estoit de grant vellume 
qu'el n'alast mie la montance 
de quatre toises sanz potence. 
Li tens, qui s'en vet nuit et jor 
sanz repox prendre et sanz sejor, 
et qui de nos se part et emble 
si celeement qu'il nos semble 
qu'il s'areste adés en un point, 
et il ne s'i areste point, 
ainz ne fine de trespasser, 
que l'en ne puet neïs penser 
quel tens ce est qui est presenz, 
sel demandez a clers lisanz, 
qu'ençois que l'en l'eüst pensé 
seroient ja .iii. tens passé ; 
li tens, qui ne puet sejorner, 
ainz vet torjorz sanz retorner 
con l'eve qui s'avale toute 
n'il n'en retorne ariere goute ; 
li tens, vers qui neant ne dure, 
ne fers ne chose tant soit dure, 
car tens gaste tot et menjue ; 
li tens, qui tote chose mue, 
qui tot fet croistre et tot norist 
et qui tot use et tot porist ; 
li tens, qui envellist noz peres, 
qui vellist rois et emperieres 
et qui trestoz nos vellira, 
ou morz nos desavancera ; 
li tens, qui tot a em ballie 
de gent vellir, l'avoit vellie 
si durement qu'au mien cuider 
qu'el ne se pooit mes aidier, 
ainz retornoit ja en s'enfance, 
car certes el n'avoit poissance, 
ce cuit je, ne force ne sen 
ne plus qu'a uns enfes d'un an. 
ne por quant, au mien escientre, 
ele avoit esté sage et entre 
quant ele ert en son droit aage ; 
mes je cuit qu'el n'iere mes sage, 
ainz estoit tote rasotee. 
Ele ot d'une chape forree 
mout bien, si come je recors, 
abrïé et vestu son cors. 
Bien fu vestue chaudement, 
car ele eüst froit autrement, 
que velles genz ont tost froidure, 
bien savez que c'est lor nature. 

Une autre en ot aprés escrite, 
qui sembla bien estre ypocrite. 
Papelardie ert apelee. 
C'est cele qui en recelee, 
quant nus ne s'en puet penre garde, 
de nul mal fere n'est coarde ; 
et fet dehors le marmiteus, 
s'a ele vis simple et piteus 
et semble seinte criature ; 
mes soz ciel n'a male aventure 
qu'ele ne penst en son corage. 
Mout la resemble bien l'ymage, 
qui feite fu a sa semblance, 
qu'el fu de simple contenance ; 
et si fu chaucie et vestue 
tot ausi com fame rendue. 
En sa main un sautier tenoit, 
si sachiez que mout se penoit 
de fere Deu prieres faintes 
et d'apeler et sainz et saintes. 
El ne fu gaie ne jolive, 
ainz fu par samblant ententive 
dou tot a bones ovres feire, 
et si avoit vestue haire. 
Si sachiez qu'el n'iere pas grasse, 
ainz sembloit de jeüner lasse, 
s'avoit la color pale et morte. 
As siens et a li ert la porte 
deveee de paradis, 
car iceste genz font lor vis 
ameigrir, ce dit l'Evangile, 
por avoir lox par mi la vile 
et por un poi de gloire vaine, 
qui lor toudra Deu et son raine. 

Portrete fu au derrenier 
Povreté, qui un sol denier 
n'eüst pas, s'el se deüst pendre, 
tant seüst bien sa robe vendre, 
qu'ele estoit nue come vers. 
Se li tens fust un poi divers, 
je cuit qu'ele acorast de froit, 
qu'el n'avoit c'un viez sac estroit, 
tot plain de mauvés paletiaus : 
c'estoit sa cote et ses mantiaus ; 
el n'avoit plus que afubler, 
grant loisir avoit de trembler. 
Des autres fu un poi loignet ; 
com povres chiens en un coignet 
se cropoit et estapissoit, 
car povre chose, ou qu'ele soit, 
est tot jors honteuse et despite. 
L'eure puise estre la maudite 
que povres hom fu conceüz ! 
qu'il ne sera ja bien peüz 
ne bien vestuz ne bien chauciez 
n'il n'est amez ne essauciez. 

Ces ymages bien avisé, 
que, si come j'ai devisé, 
furent en or et en azur 
de totes pars pointes ou mur. 
Hauz fu li murs et toz quarez ; 
si en estoit clos et barez, 
en leu de haies, uns vergiers, 
ou onc n'avoit esté bergiers. 
Cil vergiers en trop biau leu sist : 
qui dedenz mener me vosist, 
ou par eschiele ou par degré, 
je l'en seüse mout bon gré, 
car tel joie ne tel deduit 
ne vit mes hom, si com je cuit, 
come il avoit en cel vergier ; 
car li leus d'oisiaus herbergier 
n'estoit ne desdaigneus ne chiches. 
Onc mes ne fu uns leus si riches 
d'arbres ne d'oiselons chantanz, 
qu'il i avoit oisiaus .iii. tanz 
qu'en tot le reaume de France. 
Mout estoit bele l'acordance 
de lor piteus chanz a oïr ; 
toz li monz s'en doit esjoïr. 
En droit de moi m'en esjoï 
si durement, quant je l'oï, 
que n'en preïsse pas .c. livres, 
se li passages fust delivres, 
que enz n'entrasse et ne veïsse 
l'asemblee (que dex guerisse !) 
des oisiaus qui laienz estoient, 
qui envoisïement chantoient 
les dances d'amors et les notes 
plesanz, jolives et mignotes. 

Quant j'oï les oisiaus chanter, 
forment me pris a dementer 
par quel art ne par quel engin 
je porroie entrer el jardin. 
Mes je ne poi onques trover 
leu par ou je peüse entrer, 
si sachiez que je ne savoie 
s'il i avoit pertuis ne voie 
ne leu par ou l'en i entrast ; 
ne hom nez qui le me mostrast 
n'iert ilec, que j'estoie seus. 
Destroiz fui et mout engoiseus, 
tant qu'au derrean me sovint 
c'onques en nul sens ce n'avint 
qu'en si biau vergier n'eüst huis 
ou eschiele ou quelque pertuis. 
Lors m'en alai grant aleüre, 
acernant la compasseüre 
et la cloison dou mur querré, 
tant c'un huisset mout bien serré 
trovai, petitet et estroit. 
Par autre leu nus n'i entroit. 
A l'uis comancai a ferir, 
qu'autre entree n'i soi querir. 
Assez i feri et bouté, 
et par maintes foiz escouté 
se j'oroie venir nule ame. 
Le guichoit, qui estoit de charme, 
adonc m'ovri une pucele, 
qui estoit assez gente et bele : 
cheveus ot blons come bacins, 
la char plus tendre que poucins, 
front reluisant, sorciex votis ; 
li entr'ieuz ne fu pas petis, 
ainz ert assez grant par mesure ; 
le nés ot bien feit a droiture 
et les ieuz vers come faucons. 
Por feire envie a ces bricons, 
douce aleine ot et savoree, 
et face blanche et coloree, 
la bouche petite et grossete, 
s'ot ou menton une fossete. 
Le col ot de bone moison, 
la char plus soëf que toison, 
si n'i ot bube ne malem : 
n'avoit jusqu'en Jerusalem 
fame qui plus bel col portast ; 
polis ert et soés au tast. 
Sa gorge estoit autresi blanche 
come la nois desus la branche 
quant il a freschement negié. 
Le cors ot bien fet et dougié ; 
il n'esteüst en nule terre 
nul plus bel cors de fame querre. 
D'orfrois ot un chapel mignot, 
onques nule pucele n'ot 
plus cointe ne plus deguisé, 
ne l'avroie hui bien devisé. 
Un chapel de roses tot frois 
ot desus le chapel d'orfrois. 
En sa main tint un miroër, 
si ot d'un riche treçoër 
son chief trecié mout richement. 
Por estre plus apertement 
ot andeus cousues ses manches ; 
et por garder que ses mains blanches 
ne halassent, ot uns blans ganz. 
Cote ot d'un riche vert de Ganz, 
cosue a lignel tot entor. 
Il paroit bien a son ator 
qu'ele estoit poi enbesoignie. 
Quant ele s'estoit bien pignie 
et bien paree et atornee, 
ele avoit feste sa jornee. 
Mout avoit bon tens et bon mai, 
qu'el n'avoit sousi ne esmai 
de nule rien fors seulement 
de soi atorner noblement. 

Quant einsi m'ot l'uis desfermé 
la pucele au cors acesmé, 
je l'en mercïé bonement 
et si li demandai comant 
ele avoit non ne qui ele iere. 
Ele ne fu pas vers moi fiere 
ne de respondre desdeigneuse : 
« Je me faz, fet ele, Oiseuse 
apeler a mes conoissanz. 
Rice fame sui et poissanz, 
s'ai d'une chose mout bon tens 
que a nule rien je n'entens 
qu'a moi jouer et solacier 
et a moi pigner et trecier. 
Privee sui mout et acointe 
de Deduit le mignot, le cointe : 
ce est cil qui est cist jardins, 
qui de la terre Alixandrins 
fist ça les arbres aporter 
qu'il fist par le vergier anter. 

Quant li arbre furent creü, 
le mur que vos avez veü 
fist Deduiz lors tot entor fere 
et si fist au dehors portreire 
les ymages qui i sont pointes, 
qui ne sont mignotes ne cointes, 
ainz sont dolereuses et tristes, 
si con vos orendroit veïstes. 
Maintes foiz por esbanoier 
se vient en cest leu ombroier 
Deduiz et les genz qui le sievent, 
qui en joie et en solaz vivent. 
Encor orendroit est sanz doute 
Deduiz laienz, ou il escoute 
a chanter les rosignolez, 
mauviz et autres oiselez. 
Il se jeue ilec et solace 
o ses genz, que plus bele place 
ne plus biau leu por soi jouer 
ne porroit il mie trover. 
Les plus beles genz, ce sachiez, 
que vos ja mes nul leu truissiez, 
si sont li compaignon Deduit, 
qu'il moine ovec soi et conduit. » 

Quant Oiseuse m'ot ce conté, 
et j'oi mout bien tot escouté, 
je li dis lores : « Dame Oiseuse, 
ja de ce ne soiez doteuse, 
puis que Deduiz li biaus, li genz, 
est orendroit ovec ses genz 
en cel vergier, cele assemblee 
ne m'ert pas, se ge puis, emblee 
que ne la voie encor anuit. 
Veoir la m'estuet, que je cuit 
que bele est tele compaignie 
et cortoise et bien enseignie. » 

Lors entrai, sanz plus dire mot, 
par l'uis que Oiseuse overt m'ot, 
el vergier ; et quant je fui enz, 
je fui liez et bauz et joienz ; 
et sachiez que je cuidai estre 
por voir em paradis terrestre : 
tant estoit li leus delitables, 
qu'i sembloit estre esperitables ; 
car, si come lors m'ert avis, 
il ne fet en nul paradis 
si bon estre com il fessoit 
el vergier, qui tant me plesoit. 
D'oisiaus chantanz avoit assez 
par tot le vergier amassez : 
en un leu avoit rosigniaus, 
d'autre part jais et estorniaus, 
si ravoit aillors granz escoles 
de roëtiaus et de turtoles, 
de chardoneriaus, d'arondeles, 
d'aloes et de lardereles ; 
kalendres ravoit amassees 
en un autre leu, qui lassees 
de chanter furent a envis ; 
melles i avoit et mauvis, 
qui beoient a sormonter 
les autres oisiaus por chanter ; 
il avoit aillors papegauz 
et mainz oisiaus, qui par ces gauz 
et par ces bois ou il abitent 
en lor biau chanter se delitent. 

Trop par fessoient bel servise 
cil oisel que je vos devise. 
Il chantoient un chant autel 
con fussent angre esperitel ; 
et bien sachiez, quant je l'oï, 
que durement m'en esjoï, 
que mes si douce meloudie 
ne fu d'ome mortel oïe. 
Tant estoit cil chanz doz et biaus 
qu'il ne sembloit pas chant d'oisiaus, 
ainz le peüst l'en aesmer 
au chanz des seraines de mer, 
qui par lor voiz qu'eles ont saines 
et series ont non seraines. 
A chanter furent ententif 
li oiselet, qui aprentif 
ne furent pas ne non sachant ; 
si sachiez, quant j'oï lor chant 
et je vi le leu verdaier, 
je me pris mout a agaier, 
si n'avoie esté encor onques 
si gais com je devins adonques. 

Por la grant delitableté 
fui plains de grant joliveté, 
et lores soi ge bien et vi 
qu'Oiseuse m'avoit bien servi, 
qui m'avoit en ce deduit mis. 
Bien deüsse estre ses amis, 
quant ele m'avoit desfermé 
le guichet dou vergier ramé. 
Des or mes, si con je savrai, 
tot l'afeire vos conterai. 
Primes de quoi Deduiz servoit 
et quel compaignie il avoit 
sanz longue fable vos voil dire, 
et dou vergier trestot a tire 
la facon vo redirai puis. 
Tot ensemble dire ne puis, 
mes tot vos conteré par ordre, 
que l'en n'i sache que remordre. 

Grant servise et doz et plesant 
aloient li oisel fesant ; 
lais d'amors et sonoiz cortois 
chantoient en lor serventois, 
li un en haut, li autre en bas. 
De lor chant, n'estoit mie gas, 
la douçor et la melodie 
me mist el cuer grant reverdie. 
Mes quant j'oi escouté un poi 
les oisiaus, tenir ne me poi 
qu'adonc Deduit voair n'alase, 
car a voair mout desirasse 
son contenement et son estre. 
Lors m'en alai tot droit a destre 
par mi une petite sente 
plaine de fanoil et de mente ; 
mes auques pres trovai Deduit, 
car maintenant en un reduit 
m'en entrai ou Deduiz estoit. 
Deduiz ileques s'esbatoit, 
s'avoit si beles genz o soi 
que, quant je les vi, je ne soi 
dont si tres beles genz pooient 
estre venu, que il sembloient 
tot por voir angres empenez : 
si beles genz ne vi hom nez. 
Cestes genz don je vos parole 
s'estoient pris a la querole, 
et une dame lor chantoit, 
qui Leesce apelee estoit. 

Bien sot chanter et plesanment, 
ne nule plus avenanment 
ne plus bel ses refrez feïst. 
A chanter merveilles li sist, 
qu'ele avoit la voiz clere et saine, 
et si n'estoit mie vilaine, 
ainz se savoit bien debrisier, 
ferir dou pié et envoisier. 
Ele estoit adés costumiere 
de chanter en toz leus premiere, 
car chanters estoit li mestiers 
qu'ele fessoit plus volentiers. 

Lors veïssiez quarole aler 
et gent mignotement baler 
et fere mainte bele tresche 
et meint biau tor sor l'erbe fresche. 
La veïssiez fleüteors 
et menestreus et jugleors ; 
si chantoit li uns rotruenges, 
li autres notes lohorenges, 
por ce c'on fet en Loheraigne 
plus beles notes qu'en nul raigne. 
Mout i avoit tableteresses 
ilec entor et timberesses, 
qui mout savoient bien jouer, 
car ne finoient de ruer 
le timbre en haut, sel recuilloient 
sor un doi, c'onques n'i failloient. 
.ii. demoiselles mout mignotes, 
qui estoient en pures cotes 
et trecies a une trece, 
fesoit Deduiz par grant noblece 
em mi la querole baler ; 
mes de ce ne fet a parler 
come eus baloient cointement : 
l'une venoit tot belement 
contre l'autre, et quant eus estoient 
pres a pres, si s'entregetoient 
les bouches qu'i vos fust avis 
qu'eus s'entrebessoient ou vis. 
Bien se savoient debrisier. 
Ne vos en sai que deviser, 
mes nul jor mes ne me queïsse 
remuer tant con je veïsse 
cestes genz ainsi enforcier 
de queroler et de dancier. 

La querole ilec en estant 
regardai juques a itant 
c'une dame mout envoisie 
me tresvit : ce fu Cortoisie, 
la vaillant et la debonaire, 
que Dex desfende de contraire ! 
Cortoisie lors m'apela : 
« Biaus amis, que fetes vos la ? 
fet Cortoisie, ça venez, 
et aveques nos vos prenez 
a la querole, s'il vos plest. » 
Sanz demorance et sanz arest 
a la querole me sui pris, 
si ne fui pas trop entrepris, 
mes sachiez que mout m'agrea 
dont Cortoisie me prea 
et me dit que je querolasse, 
car de queroler, se j'ousasse, 
estoie envieus et sorpris. 
A regarder lores me pris 
les cors, les facons et les chieres, 
les samblances et les manieres 
des genz qui ilec queroloient, 
si vos dirai queus il estoient. 
Deduiz fu biaus et lonc et droiz : 
ja mes entre gent ne vendroiz 
ou vos veez nul plus bel home. 
La face avoit, con une pome, 
vermeille, et blanche tot entor ; 
cointe fu et de bel ator ; 
les ieuz ot vers, la bouche gente, 
et le nés bel par grant entente ; 
cheveus ot blons, recercelez ; 
par espaules fu auques lez, 
et grailles par mi la ceinture : 
il resembloit une pointure, 
tant estoit biaus et acesmez 
et de toz menbres bien formez. 
Remuanz fu et preuz et vites, 
plus legier home ne veïstes ; 
si n'avoit barbe ne guernon, 
se petiz peuls filoges non, 
car il ert joines demoisiaus. 
D'un samit portret a oisiaus, 
qui estoit toz a or batuz, 
fu ses cors richement vestuz. 
Mout fu la robe deguisee, 
s'estoit en maint leu encisee 
et decopee par cointise. 
Chauciez refu par grant mestrise 
d'uns sollers decopez, a laz. 
Par druerie et par solaz 
li ot s'amie fet chapel 
de roses, qui mout li sist bel. 
Et savez vos qui est s'amie ? 
Leesce, qui nou haoit mie, 
l'envoisie, la bien chantanz, 
que, des qu'el n'avoit que .vii. anz, 
de s'amor li dona l'otroi. 
Deduiz la tint par mi le doi 
a la querole, et ele lui. 
Bien s'entravenoient endui, 
qu'il estoit biaus, et ele bele. 
El resembloit rose novele 
de la color sus la char tendre, 
que l'en li peüst tote fendre 
a une petitete ronce. 
Le front ot bel et plein, sanz fronce, 
les sorciz bruns et enarchiez, 
les ieuz gais et si envoisiez 
qu'il rioient torjors avant 
que la boucheite par covent. 
Je ne vos sai dou nés que dire : 
l'en nou feïst pas mieuz de cire. 
Ele ot la bouche petiteite 
et por beisier son ami prete ; 
s'ot le chief blonc et reluisant. 
Que vos iroie je disant ? 
El fu bele et bien atornee ; 
d'un fil d'or estoit galonee, 
s'ot un chapel d'orfrois tot nuef. 
Je, qu'en ai veü .xx. et nuef, 
a nul jor mes veü n'avoie 
chaspel si bien ovré de soie. 
D'un samit, qui toz ert dorez, 
fu ses cors vestuz et parez, 
de quoi ses amis avoit robe, 
si en estoit assez plus gobe. 

A li se tint de l'autre part 
li dex d'Amors, cil qui depart 
amoreites a sa devise. 
C'est cil qui les amanz justise 
et qui abat l'orgueil de gent, 
et si fet dou seignor sergent 
et les dames refet baesses, 
quant il les trove trop engresses. 
Li dex d'Amors de la façon 
ne resembloit mie garçon ; 
de biauté fist mout a prisier. 
Mes de sa robe deviser 
crien durement qu'encombré soie, 
qu'il n'avoit pas robe de soie, 
ainz avoit robe de floreites, 
fete par fines amoreites. 
A losenges, a escuciaus, 
a oiselez, a lionciaus 
et a betes et a liparz 
fu sa robe de toutes parz 
portrete, et ovree de flors 
par diverseté de colors. 
Flors i avoit de maintes guises, 
qui furent par grant sens asises. 
Nule flor en esté ne nest 
qui n'i fust, nes flor de jenest, 
ne violete ne parvenche, 
ne nule flor noire ne blanche, 
ne flor jaunë, ynde, ne perse, 
ne nule flor, tant fust diverse ; 
s'i ot par leus entremellees 
fueilles de roses granz et lees. 
Il ot el chief un chapelet 
de roses ; mes rosignolet, 
qui entor son chief voletoient, 
les fueilles jus en abatoient, 
qu'il estoit toz covers d'oisiaus, 
de papegaus, de rosigniaus, 
de kalendres et de mesanges. 
Il sembloit que ce fust uns angres 
qui fust tot droit venuz dou ciel. 
Delez lui ot un jovencel 
qu'il fasoit estre ilec delez, 
Douz Regart estoit apelez. 

Icil bachelers regardoit 
les queroles, et si gardoit 
au dieu d'Amors .ii. ars turquois. 
Li uns des ars si fu d'un bois 
dont li fruiz est mau savorez. 
Toz plains de neuz et bocerez 
fu cil ars desoz et deseure, 
et si estoit plus noirs que meure. 
Li autre ars fu d'un plançon, 
longuet et de gente façon ; 
si fu bien fez et bien dolez 
et si fu tres bien pipolez : 
dames i ot de toz sens pointes, 
et vallez envoisiez et cointes. 
Et ces .ii. ars tint Dolz Regart, 
qui ne sembla pas estre garz, 
et bien .x. des floiches son mestre. 
Il en tint .v. en sa main destre ; 
mes mout orent ices .v. floiches 
les penons bien fez et les coiches ; 
si furent totes a or pointes. 
Fors et tranchanz furent les pointes, 
et aguës por bien percier ; 
mes il n'i ot fer ne acier, 
onc n'i ot rien que d'or ne fust, 
fors que les penons et le fust ; 
car eus furent enquarrelees 
de saietes d'or barbelees. 

La meillor et la plus isnele 
de ces floiches, et la plus bele, 
et cele ou li melor penon 
furent anté, Biautez ot non. 
Une de celes qui plus bleice 
rot non, ce m'est avis, Simpleice. 
Une autre en i ot, apelee 
Franchise : cele iert empanee 
de valor et de cortoisie. 
La quarte avoit non Compaignie : 
en cele ot mout pesant saiete, 
el n'iere pas d'aler loig preste ; 
mes qui de pres en vosist traire, 
il em peüst assez mal feire. 
La cinquieme ot non Bel Samblant : 
ce fu toute la mains grevant ; 
ne por quant el fet mout grant plaie ; 
mes cil atent bone menoie 
qui de cele floiche est plaiez, 
car ainz qu'i soit mout delaiez, 
puet bien tost sa santé atendre, 
s'en doit estre sa dolor mendre. 
.v. floiches i ot d'autre guise, 
qui furent laides a devise ; 
li fust estoient et li fer 
plus noir que deables d'enfer. 

La premiere avoit non Orguelz ; 
l'autre, qui ne valoit pas melz, 
fu apelee Vilennie : 
cele si fu de felonnie 
tote tainte et envenimee ; 
la tierce fu Honte clamee, 
et la quarte Desesperance ; 
Noviaus Pensers fu sanz doutance 
apelee la derreniere. 
Les .v. floiches d'une maniere 
furent, et totes resemblables ; 
et mout lor estoit covenables 
li uns des ars, qui fu hideus 
et plains de neus et bocereus : 
il devoit bien tex floiches traire. 
Ces .v. floiches force contraire 
as autres orent tot sanz doute, 
mes ne dirai ore pas toute 
lor force ne lor poësté. 
Bien vos en ert la verité 
contee et la senefiance, 
nou metrai pas en obliance, 
ainz vos dirai que tot ce monte 
ainçois que define mon conte. 

Or revendrai a ma parole. 
Des nobles genz de la querole 
m'estuet dire les contenances 
et les façons et les samblances. 
Li dex d'Amors se fu bien pris ; 
a une dame de haut pris 
se fu de mout pres ajostez ; 
cele dame avoit non Biautez, 
ausi come une des .v. floiches. 
En li ot totes bones taches : 
el ne fu oscure ne brune, 
mes reluisant come la lune 
envers qui les autres estoilles 
resemblent petites chandailles. 
Tendre ot la char come rosee, 
simple fu come une espousee 
et blanche come flor de lis, 
et s'ot le vis tendre et alis ; 
s'estoit graillete et aligniee, 
n'estoit fardee ne guigniee, 
car ele n'avoit pas mestier 
de soi tifer ne afaitier. 
Les chevels ot blondez et lons 
qui li bastoient as talons, 
nés ot bien fet, et ieuz et bouche ; 
mout grant douçor au cuer me touche, 
si m'aït Dex, quant il me menbre 
de la façon de chascun menbre, 
qu'il n'ot si bele fame ou monde. 
Briement el fu jonete et blonde, 
sade, plesant, cortoise et cointe, 
grasse, graillete, gente et jointe. 

Delez Biauté se tint Richece, 
une dame de grant hautece, 
de grant pris et de grant afaire. 
Qui a li ne a siens mesfaire 
osast rien par fez ne par diz, 
il fust bien fiers et bien hardiz, 
qu'el peüst mout nuire et aidier. 
Ce n'est mie ne d'ui ne d'ier 
que riches genz ont grant poissance 
de faire aïde ou grevance. 
Tuit li plus grant et li menor 
portoient a Richece honor ; 
tuit beoient a li servir 
por sa grace mielz deservir ; 
chascuns sa dame la clamoit, 
que toz li mondes la cremoit ; 
toz li mont ert en son dangier. 
A sa cort ot maint losengier, 
maint traïtor, maint envieus : 
ce sont cil qui sont curieus 
de desprisier et de blasmer 
toz celz qui mielz font a amer. 
Par devant, por eus losengier, 
loent les genz li losengier 
et tot le mont par parole oignent ; 
mes lor losenges les genz poignent 
par deriere de si qu'a l'os, 
si qu'a mainz font torner les dos 
cil losengier par lor losenges, 
car i font ceus de cort estranges 
qui deüssent estre privé. 
Mal puissent il estre arivé 
icil losengier plain d'envie ! 
car nus preudons n'aime lor vie. 

Richece ot d'une porpre robe, 
nu tenez ore pas a lobe, 
que je vos di bien et afiche 
qu'il n'ot si bele ne si riche 
el monde, ne si envoisie. 
La porpre fu toute enfroisie, 
s'i ot portretes a orfrois 
estoires de dus et de rois. 
D'une bende d'or naelee 
a esmaus fu au col orlee 
mout richement la ceveçaille, 
et s'i ot, ce sachiez sanz faille, 
de riches pierres grant planté, 
qui mout rendoient grant clarté. 
Richeice ot un mout cointe ceint, 
onc fame plus riche ne ceint. 
La boucle d'une pierre fu 
qui ot grant force et grant vertu, 
que cil qui sor soi la portoit 
de nul venin rien ne doutoit, 
rien nu peüst envenimer. 
Bien fesoit tel pierre a amer ; 
ele vausist a un riche home 
plus que trestoz li ors de Rome. 

D'une autre pierre ert li mordanz, 
qui guerissoit dou mau des denz, 
et si avoit itel eür 
que cil pooit estre aseür 
trestot le jor de sa veüe 
qui a jeün l'avoit veüe. 
Li clou furent d'or esmeré, 
qui furent el tesu doré ; 
si estoient gros et pesant, 
en chascun ot bien un besant. 
Richece ot sus ses treces sores 
un cercle d'or : onques encores 
ne fu veüz si biau, ce cuit. 
Li cercles fu d'or fin recuit, 
mes cil seroit bons devisierres 
qui vos savroit conter les pierres 
qui estoient, ne deviser, 
que l'en ne porroit pas priser 
l'avoir que les pierres valoient 
qui en l'or asises estoient. 
Rubiz i ot, saphirs, jagonces, 
esmeraudes plus de deus onces ; 
mes devant ot el cercle asise 
une escharbocle par mestrise, 
et la pierre si clere estoit 
que maintenant qu'il anuitoit 
l'en s'en veoit bien au besoig 
conduire d'une liue loig. 
Tel clarté des pierres issoit 
qu'a Richeice en replandissoit 
durement le vis et la face 
et, entor li, tote la place. 
Richece tint par mi la main 
un valet de grant biauté plain 
qui fu ses amis veritex. 
C'est uns hom qui en biaus ostiex 
maintenir mout se delitoit. 
Il se chauçoit bien et vestoit, 
si avoit les chevaus de pris, 
qu'il cuidast bien estre repris 
ou de murtre ou de larrecin, 
se en s'estable eüst roncin. 
Por ce amoit mout l'acointance 
de Richece et la bienvoillance, 
qu'il avoit tot jors son espens 
en demener les granz despens ; 
et el les pooit bien formir 
et ses despenses maintenir, 
qu'el li donoit autant deniers 
con s'el les puisast en greniers. 

Aprés se fu Largesce prise, 
qui bien fu duite et bien aprise 
de fere honor et de despendre. 
El fu dou lignage Alixandre, 
si n'avoit tel joie de rien 
con quant el pooit dire « tien ». 
Neis Avarice la chaitive 
n'ert pas si a prendre ententive 
con Largeice estoit de doner ; 
et Dex li fessoit foissoner 
toz ses biens, qu'ele ne savoit 
tant doner come el plus avoit. 
Mout ot Largeice pris et lox. 
Ele ot les sages et les fox 
outreement a son bandon, 
tant avoit fet par son biau don. 
S'ensi fust qu'aucuns la haïst, 
si cuit je que ele en feïst 
son ami par son grant servise ; 
et por ce ot ele a devise 
l'amor des povres et des riches. 
Mout est fox hauz hom qui est chiches. 
Hauz hom ne puet avoir nul vice 
qui tant li griet come avarice, 
car avers hom ne puet conquere 
ne seignorie ne grant terre, 
car il n'a pas d'amis planté 
dont il face sa volenté. 
Mes qui amis voudra avoir, 
si n'ait mie chier son avoir, 
mes par biaus dons amis aquiere ; 
car trestot en autel maniere 
con la pierre de l'aÿmant 
tret a soi le fer soutiment, 
ausi atret le cuer des genz 
li ors qu'en done, et li argenz. 

Largesce ot robe tote fresche 
d'une porpre sarazinesche, 
s'ot le vis bel et bien formé ; 
mes ele ot son col desfermé, 
qu'ele avoit ilec em present 
a une dame fet present, 
n'avoit guerres, de son fermal. 
Mes ce ne li seoit pas mal 
que la cheveçaille ert overte, 
s'avoit sa gorge descoverte 
si que par outre la chemise 
li blancheoit la char alise. 
Largeice la vaillant, la sage, 
tint un chevalier dou lignage 
le bon roi Artu de Bretaigne ; 
ce fu cil qui porta l'enseigne 
de valor et le gonfanon : 
encor est il de tel renon 
que l'en conte de li les contes 
et devant rois et devant contes. 
Cil chevaliers noveilement 
fu venuz d'un tornoiement, 
ou il ot fete por s'amie 
mainte joste et mainte estormie ; 
maint vert hiaume i ot descerclé, 
et percié maint escu bouclé, 
et maint chevalier abatu 
et pris par force et par vertu. 

Aprés toz ceus se tint Franchise, 
qui n'estoit pas brune ne bise, 
ainz estoit blanche plus que nois. 
Si n'ot mie nés orlenois, 
einçois ot nés lonc et tretiz, 
euz vairs rianz, sorciz voutiz, 
s'ot les cheveus blondez et lons 
et fu plus simple c'uns colons. 
Le cuer ot dolz et debouneire, 
ele n'ousast dire ne feire 
a nului rien qu'el ne deüst ; 
et c'ele un home coneüst 
qui fust destroiz por s'amitié, 
tost en eüst, ce cuit, pitié, 
qu'ele ot le cuer si piteable 
et si dolz et si amiable 
que, se nul por lui mal tresist, 
s'el ne li aidast, el crensist 
qu'el feïst mout grant vilennie. 
El fu en une sorquenie 
qui ne fu mie de boraz : 
n'ot si riche jusqu'a Arraz 
et si fu si cueillie et jointe 
qu'il n'i ot une seule pointe 
qui en son droit ne fust asise. 
Mout fu bien vestue Franchise, 
car nule robe n'est plus bele 
de sorquenie a demoiseile ; 
fame est plus cointe et plus mignote 
en sorquenie que en cote. 
La sorquenie, qui fu blanche, 
senefioit que douce et franche 
estoit cele qui la vestoit. 
Uns bachelers lez lui s'estoit 
pris a Franchise lez a lez, 
ne sai coment ert apelez, 
mes biaus estoit, se il fust ores 
filz au seignor de Guindesores. 

Aprés se tenoit Cortoisie, 
qui mout estoit de toz proisie, 
qu'el n'iere orgueilleuse ne fole. 
C'est cele qui a la querole, 
la seue merci, m'apela 
tot maintenant que je vin la. 
Ele ne fu nice n'onbrage, 
mes sage et antre, sanz outrage, 
de biaus respons et de biaus diz : 
onc ne fu hom par li desdiz, 
ne ne porta autrui rancune. 
Ele fu une clere brune, 
gente ert et bele et avenant, 
je ne sai fame mieuz pleisant. 
Ele ert en totes corz bien dine 
d'estre empereriz ou roïne. 
A li se tint un chevaliers, 
acointables et biau paliers, 
qui bien sot fere honor a genz. 
Li chevaliers fu biaus et genz 
et as armes bien acesmez 
et de s'amie bien amez. 

La bele Oiseuse vint aprés, 
qui se tint de moi asez pres. 
De cele vos ai ge sanz faille 
la facon dite et la taille : 
ja plus ne vos en ert conté, 
car ce fu cele qui bonté 
me fist premiers, qu'ele m'ovri 
l'uis dou vergier, seue merci. 

Aprés se tint, mon esciant, 
Joinece au vis cler et riant, 
qui n'avoit pas encor passez, 
si com je cuit, .xii. anz d'assez. 
Niceite fu, si ne pensoit 
nul mal ne nul engin qui soit, 
mes mout ert envoisie et gaie, 
car joine chose ne s'esmaie 
fors de jouer, bien le savez. 
Ses amis fu de lui privez 
en tel guise qu'i la bessoit 
toutes les foiz qu'il li plessoit, 
voiant toz ceus de la querole ; 
car qui tenist d'aus .ii. parole, 
il n'en fussent ja vergondeus, 
ainz les veïssiez entr'eus deus 
baisier come .ii. colombiaus. 
Li valez fu joines et biaus, 
si estoit bien d'autel aage 
con s'amie, et d'autel courage. 

Ensi queroloient ilecques 
cestes genz, et autres avecques, 
qui estoient de lor mesnies. 
Franches genz et bien enseignies 
et gent de bel afaitement 
estoient tuit comunement. 
Quant j'oi veües les semblances 
de ceus qui menoient les dances, 
j'oi lors talant que le vergier 
alasse veoir et cerchier, 
et remirer ces biaus loriers, 
ces pins, ces coudres, ces noiers. 
Les queroles ja remenoient, 
car tuit li plusor s'en aloient 
o lor amies ombroier 
soz ces arbres por donoier. 
Dex ! com menoient bone vie ! 
Fox est qui n'a de tel envie ! 
Qui autel vie avoir porroit, 
de meillor bien se soufreroit, 
qu'il n'est nus graindres paradis 
d'avoir amie a son devis. 
D'ileques me parti atant, 
si m'en alai seus esbatant 
par le vergier de ça en la ; 
et li dex d'Amors apela 
trestot maintenant Dolz Regart. 
N'a or plus talant qu'il li gart 
son arc doré ; sanz plus atendre 
li a lors comandé a tendre ; 
et cil gaires n'i atendi : 
tot maintenant l'arc li tendi, 
si li bailla, et .v. saietes, 
fors et luisanz, de trere pretes. 
li dex d'Amors tantost de loing 
me prist a sivre l'arc ou poing. 
Or me gart Dex de mortel plaie, 
se tant avient qu'il a moi traie ! 
Je, cui de ce ne fu noient, 
m'alai adez esbanoiant 
par le vergier tot a delivre, 
et cil pensa tost de moi sivre. 
Mes en nul leu ne m'aresté 
tant que j'oi par trestot esté. 
Le vergier par compasseüre 
fu toz de droite quarreüre, 
s'ot autant de lonc con de large. 
Nul arbre n'i a, qui fruit charge, 
se n'est aucuns arbres hideus, 
dont il n'i ait ou trois ou deus 
ou vergier, ou plus, se devient. 
Pomiers i ot, bien m'en sovient, 
qui chargoient pomes guernades, 
c'est uns fruiz mout bons a malades ; 
de noiers i ot a foison, 
qui chargoient en la seson 
tel fruit come sont noiz mugades, 
qui ne sont ameres ne fades ; 
alemandiers i ot planté 
que l'en ot ou vergier planté ; 
maint figuier et maint bon datier 
i trovoit qui en ot mestier. 
Il ot ou vergier meint espice, 
clos de girofle et ricalice, 
graine de paradis novele, 
citoaut, anis et canele, 
et maint espice delitable 
que bon mangier fet aprés table. 

El vergier ot arbres domesches, 
qui chargoient et coinz et pesches, 
chastaines, noiz, pomes et poires, 
nesfles, prunes blanches et noires, 
cereses fresches vermeilleites, 
cormes, alies et noiseites. 
De granz loriers et de haus pins 
fu pueplez trestoz li jardins ; 
et d'oliviers et de ciprés 
avoit il ou vergier adés. 
Ormes i ot, branchuz et gros, 
et aveques charmes et fos, 
coudres droites, trembles et fresnes, 
arables, hauz sapinz et chesnes. 
Qu'iroie je ci acontant ? 
De divers arbres i ot tant 
que mout en seroie encombrez 
ainz que les eüsse nombrez. 
Mes li arbre, ce sachez, furent 
si loing a loing con estre durent ; 
li uns fu loing de l'autre asis 
plus de .v. toises ou de sis ; 
mes li rain furent lonc et haut, 
et por le leu garder de chaut 
furent si espés par deseure 
que li solaus a nes une eure 
ne puet a la terre descendre 
ne fere mal a l'erbe tendre. 
El vergier ot dains et chevriaus, 
si ot grant planté d'escuriaus 
qui par ces arbres gravissoient. 
Conins i avoit, qui issoient 
toute jor hors de lor tesnieres ; 
em plus de quarante manieres 
aloient entr'aus tornoiant 
sor l'erbe fresche verdoiant. 
Il ot par leus cleres fontaines 
sanz barberotes et sanz raines, 
cui li arbre fessoient ombre, 
mes n'en sai pas dire le nombre. 
Par petiz ruisiaus, que Deduiz 
i ot fet fere par conduiz, 
si en aloit l'eve fesant 
une noise douce et plessant. 
Entor les ruisiaus et les rives 
des fontaines cleres et vives 
poignoit l'erbe freschete et drue : 
ausi i pooit l'en sa drue 
couchier come sus une coute, 
car la terre est et douz et moute. 
Por les fontaines i venoit 
tant d'erbe come il covenoit. 
Mes mout rembelissoit l'afaire 
li leus, qui ere de tel aire 
qu'il i avoit de flor planté 
tot jorz et iver et esté : 
violete i avoit trop bele, 
espanie, fresche et novele ; 
s'i ot flors blanches et vermeilles, 
de jaunes en i ot merveilles : 
trop par ert cele terre cointe, 
car ele ert pipolee et pointe 
de flors de diverses colors 
dont mout estoit bone l'odors. 
Ne vos tendré pas longe fable 
dou leu plesant et delitable. 
Orendroit m'en covendra teire, 
car je ne porroie retreire 
dou vergier toute la biauté 
ne la grant delitableté. 
Mes j'alai tant destre et senestre 
que j'oi tot l'afere et tot l'estre 
dou vergier cerchié et veü. 
Et li dex d'Amors m'a seü 
endementieres aguetant 
con li vanieres qui atant 
que la beste en bon leu se meite 
por lessier aler la saeste. 
En un trop biau leu arivé, 
en un destor, ou je trové 
une fontaine soz un pin. 
Mes puis Charle ne puis Pepin 
ne fu ausi biaus pins veüz, 
et si estoit si hauz creüz 
qu'el vergier n'ot nul plus haut arbre. 
Dedenz une piere de mabre 
ot Nature par grant mestrise 
soz le pin la fontaine asise ; 
si ot desus la pierre escrites 
el bort amont letres petites, 
qui disoient, ilec desus 
estoit morz li biau Narcisus. 
Narcisus fu uns demoisiaus 
qui Amors tint en ses raisiaus ; 
et tant le sot Amors destraindre 
et tant le fist plorer et plaindre 
qu'il li covint a rendre l'ame, 
car Equo, une haute dame, 
l'avoit amé plus que rien nee, 
et fu por lui si mal menee 
qu'ele dit que il li donroit 
s'amor ou ele se mouroit. 
Mes il fu por sa grant biauté 
plains de desdaing et de fierté, 
si ne le li vost ostroier 
ne por dire ne por proier. 
Quant ele s'oï escondire, 
si en ot tel duel et tel ire 
et le tint a si grant despit 
qu'ele fu morte sanz respit. 
Mes tot avant qu'ele morist, 
el pria a Deu et requist 
que Narcisus au cuer farasche, 
qu'el ot trové d'amer si lache, 
fust asproiez encor un jor 
et destroiz d'autretele amor 
dont il ne peüst mire atendre ; 
si poroit savoir et aprendre 
quel duel ont li loial amant, 
qui les refuse si vilmant. 

Ceste priere fu resnable, 
et por ce la fist Dex estable ; 
que Narcisus par aventure 
a la fontaine clere et pure 
se vint soz le pin ombroier 
un jor qu'il venoit de chacier, 
qu'il avoit soffert grant traval 
de corre et amont et aval, 
tant qu'il ot soif por l'aspreté 
dou chaut et por la lasseté 
qui li ot tolue l'alaine. 
Et quant il vint a la fontaine 
que li pins de ses rains covroit, 
ilec pensa que il bevroit. 
Sus la fontaine toz adenz 
se mist lors por boivre dedenz, 
si vit en l'eve clere et nete 
son vis, son nés et sa bouchete ; 
et cil maintenant s'esbahi, 
car ses ombres l'avoit traï, 
qu'il cuida voair la figure 
d'un esfant bel a desmesure. 
Lors se sot bien Amors venchier 
dou grant orguil et dou dangier 
que Narcisus li ot mené. 
Bien li fu lors guerredoné, 
qu'il musa tant en la fontaine 
qu'il ama son ombre demainne, 
si en fu morz a la parclouse, 
c'est la some de ceste chose. 
Car quant il vit qu'il ne porroit 
acomplir ce qu'il desiroit 
et qu'il estoit si pris par fort 
qu'il ne porroit avoir confort 
en nule fin ne en nul sen, 
il perdi d'ire tot le sen 
et fu morz en poi de termine. 
Ensi si out de la meschine 
qu'il avoit devant escondite 
son guerredon et sa merite. 
Dames, cest essample aprenez, 
qui vers vos amis mesprenez ; 
car se vos les lessiez morir, 
Dex le vos savra bien merir. 
Quant li escrit m'ot fet savoir 
que ce estoit trestot por voir 
la fontaine au bel Narcisus, 
je me suis trez un poi ensus, 
que dedenz n'ousai esgarder, 
ainz comancai a coarder, 
que de Narcisus me sovint 
cui malement en mesavint. 
Mes me pensai que a seür, 
sanz peor de mauvés eür, 
a la fontaine aler pooie ; 
por folie m'en esloignoie. 

De la fontaine m'apressai ; 
quant je i fui, si m'abessai 
por voair l'eve qui couroit 
et la graveile qui bouloit 
au fonz, plus clere qu'argenz fins. 
De la fontaine c'est la fins, 
en tot le monde n'a si bele. 
L'eve est tot jorz fresche et novele, 
qui nuit et jor sort a grant ondes 
par .ii. doiz cleres et parfondes. 
Tot entor croist l'erbe menue, 
qui vient por l'eve espesse et drue 
ne en yver ne puet mourir, 
ne l'eve sechier ne tarir. 
El fonz de la fontaine aval 
avoit .ii. pierres de cristal 
qu'a grant entente remirai. 
Mes une chose vos dirai 
qu'a merveille, ce cuit, tendroiz 
maintenant que vos l'entendroiz. 

Quant li solaus, qui tot aguiete, 
ses rais en la fontaine giete 
et la clarté aval descent, 
lors perent colors plus de cent 
ou cristal, qui par le soleil 
devient inde, jaune et vermeil. 
Si est cil cristaus merveilleus, 
une tel force a que li leus, 
arbres et flors, et quan qu'aorne 
le vergier, i pert tot a orne. 
Et por la chose feire entendre, 
un essample vos voil aprendre : 
ausi con li mireors montre 
les choses qui sont a l'encontre 
et i voit l'en sanz coverture 
et lor color et lor figure, 
tot autresi vos di por voir 
que li cristaus sanz decevoir 
tot l'estre dou vergier encuse 
a celui qui en l'eve muse ; 
car torjors, quel que part qu'il soit, 
l'une moitié dou vergier voit ; 
et c'il se torne, maintenant 
porra veoir le remenant ; 
si n'i a si petite chose, 
tant soit reposte ne enclouse, 
dont demontrance ne soit feite 
con s'ele ert ou cristal portrete. 

C'est li miroërs perilleus, 
ou Narcisus, li orgueilleus, 
mira sa face et ses ieuz vers, 
dont il jut puis morz toz envers. 
Qui en ce miroër se mire 
ne puet avoir garant ne mire 
que il tel chose as ieuz ne voie 
qui d'amors l'a mis tost en voie. 
Maint vaillant home a mis a glaive 
cil miroërs, car li plus saive, 
li plus preu, li mieuz afetié 
i sont tost pris et agaitié. 
Ci sort as genz noveile rage, 
ici se changent li corage, 
ci n'a mestier sens ne mesure, 
ci est d'amer volenté pure, 
ci ne se set conseiller nus, 
car Cupido, li filz Venus, 
sema d'Amors ici la graine 
qui toute acuevre la fontaine, 
et fist ses laz environ tendre 
et ses engins i mist por prendre 
demoiseilles et demoisiaus, 
qu'Amors si ne velt autre oisiaus. 
Por la graine qui fu semee 
fu ceste fontaine apelee 
la Fontaine d'Amors par droit, 
dont plusor ont en maint endroit 
parle en romanz et en livre. 
Mes ja mes n'oroiz mielz descrivre 
la verité de la matere, 
quant j'avré apost le mistere. 
Adés me plot a demorer 
a la fontaine remirer 
et as cristaus, qui me mostroient 
mil choses qui entor estoient. 
Mes de fort eure m'i miré. 
Las ! tant en ai puis soupiré ! 
cil miroërs m'a deceü : 
se j'eusse avant coneü 
quex ert sa force et sa vertuz, 
ne m'i fusse ja enbatuz, 
que maintenant ou laz cheï 
qui maint home a pris et traï. 

El miroër entre mil choses 
choisi rosiers chargiez de roses 
qui estoient en un destor, 
d'une haie bien clos entor ; 
et lors m'en prist si grant envie 
que ne lessasse por Pavie 
ne por Paris que je n'alasse 
la ou je vi la greignor tase. 
Quant cele rage m'ot si pris, 
dont maint autre ont esté sorpris, 
vers les rosiers tantost me trés ; 
et bien sachiez, quant je fui pres, 
l'odor des roses savoree 
m'entra jusques en la coree, 
que por noiant fusse enbasmez. 
Et s'asailliz ou mesamez 
n'en cuidasse estre, j'en cueillisse 
au moins une que je tenisse 
en ma main por l'odor sentir. 
Mes peor oi dou repentir, 
que il en peüst de legier 
desplaire au seignor dou vergier. 
Des roses i ot grant monciaus, 
ausi beles n'avoit soz ciaus ; 
si ot boutons petiz et clous, 
et tex qui sont un poi plus grous ; 
si en i a d'autre moison, 
qui traient ja a lor seson 
et s'aprestoient d'espanir. 
Icil ne font pas a haïr : 
les roses overtes et lees 
sont en un jor toutes alees, 
et li bouton durent tuit frois 
a tot le moins .ii. jors ou trois. 
Icil bouton mout m'enbelurent, 
onques si bel nu leu ne crurent. 
Qui em poroit un arachier, 
il le devroit avoir mout chier ; 
se chapel en peüse faire, 
je n'amasse tant nul afaire. 

Entre les autres en eslui 
un si tres bel, envers celui 
nul des autres rien ne prisé 
puis que celui bien avisé ; 
car une color l'enlumine 
qui est si vermeille et si fine 
con Nature le pot plus faire. 
Des fueilles i a quatre paire, 
que nature par grant maistire 
i ot asisses tire a tire ; 
la tige ere droite con jons, 
et par desus siet li boutons 
si qu'i ne cline ne ne pent. 
L'odor de lui entor espent ; 
la soautume qui en ist 
tote la place replenist ; 
et quant jou senti si fleirier, 
je n'oi talant de repairier, 
ainz m'en apressai por le prendre, 
se g'i osasse les mains tendre. 
Mes chardon agu et poignant 
m'en aloient trop esloignant ; 
espines tranchanz et aguës, 
orties et ronces cornues 
ne me lessoient avant trere, 
car je me cremoie mal feire. 
Li dex d'Amors, qui, l'arc tendu, 
avoit tout jorz mout entendu 
a moi porsivre et espier, 
s'iere arestez soz un figuier ; 
et quant il ot aperceü 
que j'avoie ensint esleü 
ce bouton, qui plus me seoit 
que nul des autres ne fessoit, 
il a tantost pris une floiche ; 
et quant la corde fu en coche, 
il entesa jusqu'a l'oreille 
l'arc qui estoit fors a mervoille 
et tret a moi par tel devise 
que par mi l'ueil m'a ou cuer mise 
sa saiete par grant roidor ; 
et lors me prist une froidor 
dont je desoz chaut peliçon 
ai puis sentu mainte friçon. 
Quant j'oi ensint esté bersez, 
arieres sui tantost versez. 
Li cuers me faut, li cuers me ment, 
pasmez fui ilec longuement ; 
et quant je vin de pasmoison 
et j'oi mon sens et ma resson, 
je fui mout vains, et si cuidié 
grant fes de sanc avoir vidié. 
Mes la saiete qui me point 
ne tret onques sanc de moi point, 
ainz fu la plaie toute soiche. 
Je pris lors a .ii. mains la floiche 
et començai fors a tirer 
et, en tirant, fort soupirer ; 
et tant tirai que j'amené 
le fust a moi tot enpené ; 
mais la saiete barbelee, 
qui Biauté estoit apelee, 
m'ot si dedenz le cuer fichiee 
qu'ele n'en pot estre esrachiee, 
ançois remest encor dedens, 
et si n'en isi onques sans. 

Angoissiez fu mout et troblez. 
Por le peril qui fu doublez 
ne soi que fere ne que dire 
ne de ma plaie trover mire, 
car por herbe ne por racine 
n'en atendoie medecine, 
mes vers le bouton me traioit 
li cuers, qui aillors ne beoit. 
Se je l'eüsse en ma baillie, 
il m'eüst rendue la vie. 
Li veoirs sanz plus et l'odors 
aligoit mout de mes doulors. 

Je me començai lors a traire 
vers le bouton qui souëf flaire, 
et Amors ot ja recovree 
une saiete a or ovree. 
Simpleice ot non, c'est la segonde, 
qui maint home par mi le monde 
et mainte dame a fet amer. 
Quant Amors me vit aprimer, 
il tret a moi sanz menacier 
la floiche, ou il n'ot point d'acier, 
si que par l'ueil ou cuer m'entra 
la saiete qui me navra. 
Ja n'en gerrai par home né, 
car au tirer en amené 
le fust a moi sanz grant contenz, 
mes la saiete remaint enz. 
Or sachiez bien de verité 
que se j'avoie avant esté 
dou bouton bien entalantez, 
lors fu graindre la volentez ; 
et quant li maus plus m'engrignoit, 
et la volenté me croissoit 
tot jorz d'aler vers la rousete, 
qui mielz oloit que violeite. 
Si me venist mieuz reüser, 
mes ne pooie refuser 
ce que mes cuers me comandoit : 
tot adés la ou il tendoit 
m'estovoit aler tot a force. 
Mes li archiers, qui mout s'esforce 
de moi grever et mout se poine, 
ne m'i let pas aler sanz poine, 
ainz m'a fet, por mieuz afoler, 
la tierce floiche ou cors voler, 
que Cortoisie ert apelee. 
La plaie fu parfonde et lee, 
si me covint cheoir pasmé 
desoz un oliver ramé. 
Grant piece i jui sanz remuer. 
quant je me poi esvertuer, 
dont pris la floiche et si osté 
tantost le fust de mon costé, 
mes la saiete ne poi traire 
por rien que je seüse faire. 

En mon seant lores m'asis, 
mout angoisseus et mout pensis. 
Mout me destraint iceste plaie, 
qui me semont que je me traie 
vers le boton qui m'atalante. 
Mes li archiers me rapoente 
et me doit bien espouenter, 
qu'eschaudez doit eve douter. 
Mes grant chose a en estovoir : 
se je veïse ilec plovoir 
carriaus et pierres pelle melle 
ausint espesse come grelle, 
si estuet il que j'i alasse, 
qu'Amors, qui tote chose passe, 
me donoit cuer et hardement 
de feire son comandement. 
Je me sui lors en piez dreciez, 
foibles et vains come bleciez, 
et m'esforcai mout de marchier 
(nou lessai onques por l'archier) 
vers la rousete ou mes cuers tent ; 
mes espines i avoit tant, 
chardons et ronces, qu'onques n'oi 
pooir de passer l'espinoi 
si qu'au bouton peüse ateindre. 
Lez la haie m'estut remaindre 
qui au roses estoit joignant, 
fete d'espines mout poignant. 
Mout bel me fu dont je estoie 
si pres que dou boton sentoie 
la douce odor qui en issoit, 
et durement m'abelisoit 
ce que jou veoie a bandon ; 
s'en avoie grant guerredon, 
que mes maus en entroblioie 
por le delit et por la joie. 
Mout fui joianz et mout fui aise, 
ja mes n'ert rien qui tant me plaise 
come estre illec a sejor, 
n'en queïsse partir nul jor. 
Mes quant g'i oi esté grant piece, 
li dex d'Amors, qui tot despiece 
mon cors dont il a fet bersaut, 
me redonne un novel asaut 
et tret, por moi mestre a meschief, 
une autre floiche de rechief, 
si que ou cuer soz la memele 
m'a fet une plaie novele. 
Compaignie ot non la saiete : 
il n'est nule qui plus tost mete 
a merci dame ou damoiseile. 
La grant dolor me renoveile 
de mes plaies de maintenant, 
.iii. foiz me pasme en un tenant. 

Au revenir plains et soupire, 
car ma dolors croist et empire 
si que je n'ai mes esperance 
de garison ne d'alijance ; 
mielz voudroie estre morz que vis, 
car en la fin, ce m'est avis, 
fera Amors de moi martir, 
je ne m'en puis par el partir. 
Il a endementiere prise 
une autre floiche, que mout prise 
et que je tien a mout pesant, 
c'est Biau Samblant, qui ne consent 
a nul amant qu'i se repente 
d'Amors servir, que que il sente. 
Ele est aguë por percier, 
tranchant come rasoer d'acier, 
mes Amors avoit mout bien ointe 
d'oignement precieus la pointe, 
por ce qu'ele ne puist trop nuire, 
qu'Amors ne veut pas que je muire, 
ainz veut que j'aie aligement 
por l'ointure de l'oignement, 
qui ere toz de confort plains. 
Amors l'avoit fet o ses mains 
por les fins amanz conforter ; 
et por les miens maus deporter 
a il cele floiche a moi traite, 
si m'a ou cuer grant plaie fete. 
Mes li oignement s'espandi 
par mes plaies, si me rendi 
le cuer qui m'ert dou tot failli. 
Je fusse mort et mal bailli 
se li douz oignement ne fust. 
Lors ai a moi tost tret le fust, 
mes la saiete est enz remese, 
qui ot esté de novel rese. 
Si en i ot .v. encrotees 
qui en seront a poine ostees. 
Li oignement mout me valut 
par mes plaies, si me dolut 
la plaie si que la dolor 
me fessoit muer la color. 
Cele floiche ot fiere costume : 
doçor i ot et amertume. 
J'ai bien sentu et coneü 
qu'el m'a aidié, si m'a neü : 
il ot angoise en la pointure, 
si tost m'asouage l'ointure. 
D'une part m'oint, d'autre me cuit : 
ausint m'aïde, ausint me nuit. 
Lors est tot maintenant venuz 
amors vers moi les saus menuz. 
En ce qu'il vint, si m'escria : 
« Vasaus, pris estes, rien n'i a 
de destorner ne de desfendre, 
ne fai pas dangier de toi rendre. 
Quant plus volentiers te rendras, 
et plus tost a merci vendras. 
Il est fox qui moine dangier 
vers celui que doit losengier 
et qu'il covient a souploier. 
Tu ne puez vers moi forçoier, 
et si te veil bien enseignier 
que tu ne puez rien gaaignier 
en felonie n'en orgueil ; 
mes ren toi, puis que je le voil, 
em pais et debonoirement ». 
Et je respondi maintenant : 
« Par Deu, volentiers me rendrai, 
ja vers vos ne me desfendrai. 
Ja Deu ne place que je pense 
que j'aie ja vers vos desfense, 
car il n'est pas resson ne droiz. 
Vos poez quan que vos voudroiz 
feire de moi, pendre ou tuer, 
bien sai que je ne puis muer, 
car ma vie est en vostre main. 
Ne puis vivre jusqu'a demain, 
se n'est par vostre volenté. 
J'atent par vos joie et santé, 
que ja par autre ne l'avré, 
se vostre main, qui m'a navré, 
ne me done la guerison ; 
et se de moi vostre prison 
volez fere ne ne daigniez, 
ne m'en tieng pas a engigniez ; 
et sachiez que n'en ai point d'ire : 
tant ai oï de vos bien dire 
que metre veil tot a devise 
cuer et cors en vostre devise, 
car, se ge faz vostre voloir, 
je ne me puis de rien doloir. 
Encor, ce cuit, en aucun tens 
avré la merci que j'atens, 
et par ce covent me ren gié. » 
A ce mot vols bessier son pié, 
mes il m'a par mi la main pris 
et me dit : « Je t'ain mout et pris 
dont tu as respondu issi. 
Onques voir tex respons n'issi 
d'ome vilain mal enseignié, 
et si i as tant gaaignié 
que je veil por ton avantage 
que tu me faces tost homage. 
Si me besseras en la bouche, 
ou onques nus vilains ne touche. 
Je n'i lesse mie touchier 
chascun vilain, chascun porchier, 
ainz doit estre cortois et frans 
cui ge ensint a home prans. 
Sanz faille, il i a poine et fais 
en moi servir, mes je te fais 
honor mout grant, et si doiz estre 
mout liez dont tu as si bon mestre 
et seignor de si haut renon, 
qu'Amors porte le gonfanon 
de Cortoisie et la baniere, 
si est de si bone maniere, 
si douz, si frans et si gentis 
que qui c'onques est ententis 
a li servir et honorer, 
dedenz li ne puet demorer 
vilenie ne mesprison 
ne nule mauvese aprison. » 

Atant devins ses hom mains jointes, 
et sachiez que mout me fis cointes 
dont sa bouche baisa la moie : 
ce fu ce dont j'oi greignor joie. 
Il m'a lores requis ostages : 
« Amis, fet il, j'ai mainz homages 
et d'uns et d'autres receüz 
dont j'ai puis esté deceüZ. 
Li felon plain de fauseté 
m'ont par mainte foiz bareté 
d'aus ai oïe mainte noise ; 
mes il savront come il m'en poise. 
Se je les puis a mon droit prendre, 
je lor voudrai chierement vendre. 
Or voil je, por ce que je t'ains, 
de toi estre si bien certains 
et te veil si a moi lier 
que tu ne me puisses nier 
ne promesse ne covenant, 
ne fere nul desavenant. 
Pechiez seroit se tu trichoies, 
qu'il me semble que loiaus soies. 

- Sire, fis je, or m'entendez : 
ne sai por quoi vos demandez 
plege de moi ne seürté. 
Ja savez vos de verité 
que mon cuer m'avez si toloit 
et si pris que, s'il bien vouloit, 
ne puet il fere rien por moi, 
se ce n'estoit par vostre ostroi. 
Li cuers est vostres, non pas miens, 
car il covient, soit maus soit biens, 
que il face vostre pleisir, 
nus ne vos en puet desaisir. 
Tele garde i avez vos mise 
qui le garde bien a devise ; 
et, par tot ce, se rien doutez, 
fetes i clef, si l'emportez, 
et la clef soit en leu d'outages. 
- Par mon chief, ce n'est mie outrages, 
respont Amors, je m'i acors. 
Il est assez sire dou cors 
qui a le cuer en sa comande : 
outrages est, qui plus demande. » 
Lors a de s'aumouniere treite 
une petite clef bien feite, 
qui fu de fin or esmeré : 
« A ceste, dist il, fermeré 
ton cuer, ne quier autre apoal. 
Soz ceste clef sont mi joal, 
si te di verité sus m'ame 
que ele est de mon escrin dame, 
et si a mout grant poesté. » 
Lors la me toucha au costé 
et ferma mon cuer si souef 
qu'a grant poine senti la clef. 

Ensi fist sa volenté toute, 
et quant je l'oi mis hors de doute : 
« Sire, fis je, grant talant é 
de fere vostre volenté ; 
mes mon servise recevez 
en gré, foi que vos me devez. 
Nou di pas par recreandise, 
que point ne dot vostre servise, 
mes sergenz en vain se travaille 
de fere servise qui valle, 
se li servise n'atalante 
au seignor cui l'en le presente. » 

Amors respont : « Or ne t'esmoie. 
Puis que mis t'es en ma menoie, 
je resoif ton servise en gré, 
si te metrai en haut degré, 
se mauvestié ne le te tost ; 
mes, espoir, ce n'ert mie tost. 
Granz biens ne vient pas en poi d'eure, 
il i covient poine et demeure. 
Aten et suefre la destrece 
qui orendroit te nuit et blece, 
car je sai bien par quel poison 
tu seras trez a gairison. 
Se tu te tiens en loiauté, 
je te donrai tel dïauté 
qui de ta plaie te garra. 
Mes, par mon chief, or i para 
se tu de bon cuer serviras 
et coment tu acompliras 
nuit et jor les comandemenz 
que je coment as fins amanz. 
- Sire, fis je, por Deu merci, 
avant que vos movez de ci, 
voz comandemenz m'enchargiez. 
Je sui dou feire encoragiez ; 
mes, espoir, se ge nes savoie, 
tost porroie issir hors de voie. 
Por ce sui en grant de l'aprendre 
que je n'i veil de rien mesprendre. » 

Amors respont : « Tu diz mout bien, 
or les enten et les retien ; 
li mestres pert sa poine toute 
quant li deciples qui escoute 
ne met son cuer el retenir 
si qu'il l'en puise sovenir. » 
Li diex d'Amors lors m'encharja, 
tot issi com vos oroiz ja, 
mot a mot ses comandemenz. 
Bien les devise cist romanz ; 
qui amer veut, or i entende, 
que li romanz des or amende. 
Des or le fet bon escouter, 
s'il est qui le sache conter, 
car la fin dou songe est mout bele 
et la matire en est novele. 
Qui dou songe la fin ora, 
je vos di bien que il porra 
des jeus d'amors assez aprendre, 
puis que il veille tant atendre 
que je die et que j'encomance 
dou songe la senefiance. 
La verité, qui est coverte, 
vos sera lores toute overte 
quant espondre m'oroiz le songe, 
car il n'i a mot de mençonge. 

« Vilenie premierement, 
ce dist Amors, voel et conment 
que tu gerpisses sanz reprendre, 
se tu ne velz vers moi mesprendre. 
Si maudi et escommenie 
touz ceus qui aiment Vilenie. 
Vilenie fait les vilains, 
por ce n'est pas drois que je l'ains : 
vilains est fel et sanz pitié, 
sanz servise et sanz amitié. 

Or te garde bien de retreire 
chose de gent qui face a teire. 
N'est pas proece de mesdire ; 
a Keu le senechal te mire, 
qui jadis par son moqueïz 
fu mal renomez et haïz. 
Tant con Gauvains, li bien apris, 
par sa cortoisie ot de pris, 
autretant ot de blasme Keus, 
por ce qu'i fu fel et crueus, 
remponieres et mal paliers 
desor toz autres chevaliers. 

Soies cortois et acointables, 
de paroles douz et resnables 
et au granz genz et aus menues ; 
et quant tu iras par les rues, 
gart que tu soies coutumiers 
de saluer les genz premiers. 
Et s'aucuns avant te salue, 
si n'aies pas ta bouche mue, 
ainz te garnis de saluz rendre 
sanz demorer et sanz atendre. 
Aprés gardes que tu ne dies 
ces orz moz ne ces ribaudies : 
ja por nomer vilainne chose 
ne doit ta bouche estre desclouse. 
Je ne tien pas a cortois home 
qui orde chose et laide nome. 
Toutes fames ser et honore, 
en aus servir poine et labeure ; 
et se tu oz nul mesdisanz 
qui aille fame despisant, 
blasme le et di qu'il se taise. 
Fai, se tu puez, chose qui plaise 
as dames et as demoiseilles, 
si qu'eus oient bones noveles 
de toi dire et raconter : 
par ce porras em pris monter. 

Emprés tot ce d'orgueil te garde ; 
car qui entent bien et esgarde, 
orgueil est folie et pechiez ; 
et qui d'orgueil est entechiez, 
il ne puet son cuer aploier 
a servir ne a souploier. 
Orgueilleus fet tot le contraire 
de ce que fins amant doit feire. 
Mes qui d'amors se velt pener, 
il se doit cointement mener. 
Hons qui porchace druerie 
ne vaut neant sanz cointerie. 
Cointerie n'est pas orguiauz. 
Qui est cointes, il en vaut miaus, 
por que il soit d'orgueil vuidiez, 
qu'il ne soit fox n'outrecuidez. 
Moine toi bel, selonc ta rente, 
et de robe et de chaucemente : 
bele robe et bel garnement 
amendent home durement ; 
et si doiz ta robe baillier 
a tel qui sache bien taillier, 
qui face bien seanz les pointes 
et les manches vestanz et cointes. 
Solers a laz et estivaus 
aies sovent frais et noviaus, 
et gart qu'i soient si chauçant 
que cil vilain aillent tençant 
en quel guise tu te chauças 
et de quel part tu i entras. 
De ganz, d'aumouniere de soie 
et de ceinture te cointoie ; 
et se tu n'es de la richeice 
que fere puisses, si t'adreice ; 
mes au plus bel te doiz deduire 
que tu poras, sanz toi destruire. 
Chapel de flor, qui petit coste, 
ou de rouses a Pentecoste, 
ice puet bien chascuns avoir, 
qu'il n'i covient pas grant avoir. 

Ne sueffre sus toi nul'ordure, 
lave tes mains, tes denz escure ; 
s'en tes ongles pert point de noir, 
ne l'i lesse point remanoir. 
Cous tes manches, tes cheveus pigne, 
mes ne te fardes ne ne guignes, 
ce n'apartient s'a dames non 
ou a cels de mauvés renon, 
qui amors par male aventure 
ont recovrees sanz droiture. 

Emprés ce te doit sovenir 
d'anvoiserie maintenir. 
A joie et a deduit t'atorne, 
amor n'a cure d'ome morne ; 
c'est maladie mout cortoise, 
l'en en joe et rit et envoise. 
Il est ensi que li amant 
ont par eures joie et torment ; 
amant sentent les maus d'amer, 
une eure douz, autre eure amer. 
Maus d'amer est mout corageus : 
or est li amanz en ses geus, 
or est destroiz, or se demente, 
une eure pleure, autre eure chante. 
Se tu sez nul bel deduit fere 
par quoi tu puisses a gent plere, 
je te comant que tu le faces. 
Chascuns doit fere en totes places 
ce qu'i set qui mieuz li avient, 
car los et pris et grace en vient. 

Se tu te senz haste et legier, 
ne fai pas dou saillir dangier ; 
et se tu es bien a cheval, 
tu doiz poindre amont et aval ; 
et se tu sez lances brisier, 
tu t'en puez mout fere prisier ; 
et s'aus armes es acesmez, 
par ce seras .x. tanz amez. 
Se tu as la voiz clere et saine, 
tu ne doiz mie querre essoine 
de chanter, se l'en t'en semont, 
car biaus chanter abelist mont ; 
si avient bien a bacheler 
que il sache de vïeler, 
de citoler et de dancier : 
par ce se puet mout avancier. 
Ne te fai tenir por aver, 
que ce te pouroit mout grever. 
Il avient bien que li amant 
doignent dou lor plus largement 
que cil vilain entule et sot. 
Onques hom rien d'amer ne sot 
cui il n'abelist a doner. 
Se nus se veut d'amors pener, 
d'avarice trop bien se gart ; 
que cil qui a por un regart 
ou por un ris douz et serin 
douné son cuer tot enterin, 
doit bien aprés si riche don 
doner ce qu'il a a bandon. 

Or te veil briement recorder 
ce que t'ai dit por remenbrer, 
que la parole mains engrieve 
a retenir quant ele est brieve. 
Qui d'Amors veut fere son mestre, 
cortois et sanz orgueil doit estre, 
cointe se tiengne et envoisiez 
et de largesce soit proisiez. 

Enprés te doing em penitance 
que nuit et jor sanz repentance 
en amors metes ton penser. 
Tot jorz i pense sanz cesser, 
et te menbre de la douce eure 
dont la joie tant te demeure ; 
et por ce que fins amanz soies, 
veil je et comant que tu aies 
en un seul leu tot ton cuer mis, 
si qu'il n'i soit mie demis, 
ainz toz entiers sanz tricherie, 
car je n'aim pas metoierie. 
Qui en mains leus son cuer depart, 
par tot en a mauvesse part ; 
mes de celui point ne me dout 
qui en un leu met son cuer tout. 
Por ce veil qu'en un leu le metes, 
mes gardes bien que ne le pretes ; 
car se tu l'avoies presté, 
jou tendroie a chaitiveté. 
Mes done le en don tot quite, 
si en avras greignor merite ; 
car bontez de chose prestee 
est tost rendue et aquitee, 
mes de chose donee en dons 
doit estre grant li guerredons. 
Donc le done tot quitement, 
si le fai debonairemant, 
car l'en doit chose avoir mout chiere 
qui est donee a bele chiere ; 
et je ne pris le don un pois 
que l'en done desus son pois. 

Quant tu avras ton cuer doné, 
si con je t'ai ci sarmoné, 
lors te vendront les aventures 
qui as amanz sont griés et dures. 
Sovent, quant il te sovendra 
de tes amors, te covendra 
partir de gent par estovoir, 
qu'il ne puissent apercevoir 
le mal dont tu es angoisseus. 
A une part iras tot seus, 
lors te vendront soupirs et plaintes, 
friçons et autres dolors maintes ; 
em plusors sens seras destroiz, 
une eure chaut, autre eure froiz, 
vermaus une eure, et autre pales ; 
onques fievres n'eüs si males, 
ne cotidïanes ne quartes. 
Bien avras, ainz que tu t'em partes, 
les doulors d'amors essaïes. 
Or avendra autre foïes 
qu'en pensant t'entroblieras 
et une grant piece seras 
ausi come une ymage mue 
qui ne se croule ne remue, 
sanz pié, sanz main, sanz doi croller, 
sanz ieuz movoir et sanz paler. 
A chief de piece revendras 
a ton memoire, et tressaudras 
el revenir en esfreor 
ausi com hom qui a peor, 
et soupirras de cuer parfont ; 
car bien saches qu'ensi le font 
cil qui ont les maus essaiez 
dont tu es or si esmaiez. 

Aprés est droiz qu'i te soviengne 
que trop est t'amie lointaigne. 
Lors diras : « Diés ! con sui mauvois, 
quant la ou mes cuers est ne vois ! 
Mon cuer seul por quoi i envoi ? 
Adés i pens et rien n'en voi ! 
Quant je puis les ieuz envoier 
aprés, por le cuer convoier, 
se mi oil mon cuer ne convoient, 
je ne pris rien quen que il voient. 
Doivent se il ci arester ? 
Nenil, mes aillent visiter 
ce don li cuer a tel talant ! 
je me puis bien tenir a lent, 
quant de mon cuer sui si lointiens. 
Si m'aïst Diex, por fol m'en tiens. 
Or irai, plus nou lesserai, 
ja mes a aise ne serai 
devant qu'aucune enseigne en oie. » 
Lores te metras en la voie 
et iras la par tel covant 
qu'a ton esme faudras sovent 
et gasteras en vain tes pas : 
ce que tu quiers ne verras pas, 
si covendra que tu retornes 
sanz plus fere, pensis et mornes. 

Lores seras a grant meschief 
et te vendront tot de rechief 
soupirs et pointes et friçons, 
que poignent plus que herisons. 
Qui ne le set, si le demant 
a ceus qui sont loial amant. 
Ton cuer ne porras apoier, 
ainz iras encor essaier 
se tu verras par aventure 
ce don tu es en si grant cure ; 
et se tu te puez tant pener 
qu'au veoir puises asener, 
tu voudras mout ententis estre 
a tes ieuz saouler et pestre. 
Grant joie en ton cuer demoinras 
de la biauté que tu verras, 
et saches que dou regarder 
feras ton cuer frire et larder, 
et tot adés en regardant 
aviveras le feu ardant. 
Qui ce qu'il aime plus regarde 
plus alume son cuer et larde ; 
cil larz alume et fet flamer 
le feu qui fet les genz amer. 
Chascuns amanz suit par costume 
le feu qui l'art et qui l'alume ; 
quant il le feu de plus pres sent, 
et il s'en vet plus apressant. 
Li feus si est ce qu'i remire 
s'amie qui le fet defrire : 
quant il de lui se tient plus pres, 
et il plus est d'amer engrés. 
Ce sevent tuit, sage et musart : 
qui plus est pres dou feu plus art. 

Tant con ta joie einsi verras, 
ja mes movoir ne t en querras ; 
et quant partir t'en covendra, 
trestot le jor te sovendra 
de ce que tu avras veü, 
si te tendras a deceü 
d'une chose mout laidement, 
car onques cuer ne hardement 
n'eüs de li aressoner, 
ainz as esté sanz mot soner 
lez li, con fox et entrepris. 
Bien cuideras avoir mespris 
dont tu n'as la bele apelee 
avant qu'ele s'en fust alee. 
Torner te doit a grant contreire, 
car se tu n'em peüses treire 
fors seulement un bel salu, 
si eüst il .c. mars valu. 

Lors te penras a demaler, 
et querras achoison d'aler 
de rechief encor en la rue 
ou tu avras cele veüe 
que tu n'ousas mestre a resson. 
Mout iroies en sa meson 
volentiers, s'achoison avoies. 
Il est droiz que toutes tes voies 
et tes alees et ti tor 
s'en revienent par la entor ; 
mes vers la gent trop bien te cele 
et quier autre achoison que cele 
qui cele part te fet aler, 
qu'il est granz sens de soi celer. 
S'il avient chose que tu troves 
la bele ou point que tu la doives 
araisoner ne saluer, 
lors t'estovra color muer, 
si te fremira tot li sans, 
parole te faudra et sens 
quant tu cuideras comancier ; 
et se tant te puez avancier 
que ta resson comencier oses, 
quant tu devras dire .iii. choses, 
tu n'en diras mie les .ii., 
tant seras vers li vergondeus. 
Il n'ert ja nus si apensez 
qui en ce point n'oblit asez, 
se tex n'est que de guille serve. 
Mes faus amanz content lor verve 
si come il veulent, sanz peor ; 
icil sont fort losengeor ; 
il dient un et pensent el, 
li traïtres felon mortel. 

Quant ta reison avras fenie 
sanz dire mot de vilenie, 
mout te tendras a conchié 
quant tu avras rien oublié 
qui te fust avenant a dire. 
Lores seras en grant martire : 
c'est la bataille, c'est l'ardure, 
c'est li contanz qui tot jors dure ; 
amanz n'avra ja ce qu'i quiert, 
tot jors i faut, ja em pais n'iert, 
ja fin ne prendra ceste guere, 
tant que j'en veille la pes querre. 
Quant ce vendra qu'il sera nuiz, 
lors avras plus de mil anuiz. 
Tu te coucheras en ton lit, 
ou tu avras poi de delit, 
que quant tu cuideras dormir, 
tu comenceras a fremir, 
a tressaillir, a demener ; 
sor costé t'estovra torner 
et puis envers et puis adenz 
con home qui a mal es denz. 
Lors te vendra en remenbrance 
et la façon et la samblance 
a qui nule ne s'apareille. 
Si te dirai fiere merveille : 
tel foiz sera qu'il t'ert avis 
que tu tendras cele au cler vis 
entre tes braz trestote nue 
ausi con s'el fust devenue 
dou tot t'amie et ta compaigne. 
Lors feras chastiaus en Espaigne 
et avras joie de noiant 
tant con tu iras foloiant 
en la pensee delitable 
ou il n'a que mençonge et fable ; 
mes poi i poras demorer ; 
lors comanceras a plorer 
et diras : « Dex ! qu'ai ge songié ? 
Qu'est or ce ? Ou estoie gié ? 
Ceste pensee, dont me vint ? 
certes le jor .x. foiz ou vint 
voudroie qu'ele revenist ; 
el me pest tot et replenist 
de joie et de bone aventure ; 
mes ce m'a mort que poi me dure. 
Diex ! verai je ja que je soie 
en itel point que je pensoie ? 
G'i voudroie estre par covent 
que je moruse maintenant ; 
la mort ne me greveroit mie, 
se ge moroie es braz m'amie. 
Mout me grieve Amors et tormente, 
sovent me plain et me demante : 
mes se tant fait Amors que j'oie 
de m'amie enterine joie, 
bien seront mi mal acheté ! 
Je ment ! Trop i a chier cheté ! 
Je ne me tien mie por sage 
dont je demendai tel outrage ; 
car qui demande musardie, 
bien est droiz que l'en l'escondie. 

Ne sai coment dire l'osé ! 
Maint plus preu et plus alosé 
de moi avroient grant honor 
en un loier assez menor. 
Mes se, sanz plus, d'un seul bessier 
me deignoit la bele aasier, 
mout avroie riche deserte 
de la poine que j'ai souferte. 
Mes fort chose est a avenir, 
je m'en puis bien por fol tenir 
quant j'ai mis mon cuer en tel leu 
dont ja n'avré joie ne preu. 
Si di ge que fol et que garz, 
que mieuz vaut de li un regarz 
que d'autre li deduit entiers. 
Mout la verroie volentiers 
orendroites, se Diex m'aïst ; 
gariz fust, c'un poi la veïst ! 
Dex, quant sera il ajorné ? 
Trop ai en cest lit sejorné ; 
je ne pris guieres tel gesir, 
quant je n'ai ce que je desir. 
Gesirs est aniieuse chose 
quant l'en ne dort ne ne repose. 
Mout m'anuie certes et grieve 
quant l'aubë orendroit ne lieve 
et que la nuit tost ne trespasse ; 
car s'il fust jorz, je me levasse. 
Ha ! solaus ! Por Deu, car te haste, 
ne sejorne ne ne t'areste, 
fai departir la nuit oscure 
et son anui, que trop me dure. » 

La nuit ensint te contendras 
et de repos petit prendras, 
s'onques le mal d'amer conui ; 
et quant tu ne porras l'anui 
sosfrir en ton lit de veillier, 
lors t'estovra apareillier, 
vestir, chaucier et atorner 
ainz que tu voies ajorner. 
Lors t'en iras en recelee, 
soit par pluie soit par jelee, 
tot droit vers la meson t'amie, 
qui se sera bien endormie 
et a toi ne pensera gueres. 
Une eure iras a l'uis derieres 
savoir s'il est remainz desfers 
et jucheras ilec defoirs 
touz seus a la pluie et au vent ; 
aprés vendras a l'uis devant, 
et se tu treves fendeüre, 
par fenestre, par serreüre, 
oreille et escoute par mi 
s'il se sont laienz endormi ; 
et se la belle, sanz plus, veille, 
çou te lo ge bien et conseille 
qu'el t'oie plaindre et doloser, 
si qu'el sache que reposer 
ne puez en lit por s'amitié. 
Bien doit fame aucune pitié 
avoir de celui qui endure 
tel mal por lui, se mout n'est dure. 
Si te dirai que tu doiz faire 
por amor dou haut seintuaire 
de quoi tu ne puez avoir aise : 
au revenir la porte baise, 
et por ce que l'en ne te voie 
devant la meson n'en la voie, 
gart que tu soies repairiez 
ainz que li jorz soit esclariez. 

Icil venirs, icil alers, 
icil veilliers, icil pensers 
fet aus amanz soz les drapiaus 
durement amesgrir les piaus, 
bien le savras par toi meïsmes. 
Il covient que tu t'esseïmes, 
car bien saches qu'amors ne lesse 
sor fin amant color ne gresse. 
A ce sont bien cil parissant 
qui vont les dames traïssant : 
il dient por eus losengier 
qu'il ont perdu boivre et mengier, 
et je les voi, les gangleors, 
plus gras qu'abez ne que priors. 

Encor te comant et encharge 
que tenir te faces a large 
a la pucele de l'ostel : 
un garnement li done tel 
qu'el die que tu es vaillanz. 
T'amie et toz ses bienvoillanz 
doiz honorer et chiers tenir, 
granz biens te puet par eus venir ; 
quant cil qui de li sont privé 
li conteront qu'il t'ont trové 
preu et cortois et afaitié, 
mieuz t'an amera la moitié. 
Dou païs gaires ne t'esloigne ; 
et se tu as si grant besoigne 
que il esloignier te coviengne, 
gardes bien que tes cuers remaigne 
et pense dou tost retorner. 
Tu ne doiz gueres sejorner, 
fai samblant que veoir te tarde 
cele qui ton cuer a en garde. 

Or t'ai dit coment n'en quel guise 
amanz doit fere mon servise. 
Or le fai donques, se tu viaus 
de la belle avoir tes aviaus. » 
Quant Amors m'ot ce comandé, 
je li ai lores demandé : 
« Sire, en quel guise ne coment 
pueent endurer cil amant 
les maus que vos m'avez contez ? 
Forment en sui espouentez. 
Coment vit hom et coment dure 
qui est em poine et en ardure, 
en duel, en soupirs et en lermes, 
et en toz poinz et en toz termes 
est en sousi et en esveil ? 
Si m'aïst Dex, mout me merveil 
coment hom, s'il iere de fer, 
puet un an vivre en tel enfer. » 

Li dex d'Amors lors me respont 
et ma demande bien m'espont : 
« Biaus amis, par l'ame mon pere, 
nus n'a bien s'il ne le compere ; 
s'en aime l'en mieuz le chaté 
quant l'en l'a plus chier acheté ; 
et plus en gré sont receü 
li bien ou l'en a mal eü. 
Il est voirs que nus maus n'ataint 
a celui qui les amanz taint ; 
nes qu'em puet espuisier la mer, 
ne poroit nus les maus d'amer 
conter en romanz ne en livre. 
Et totes voies covient vivre 
les amanz, qu'il lor est mestiers. 
Chascuns fuit la mort volentiers. 
Cil que l'en met en chartre oscure, 
en verminiere et en ordure, 
qui n'a que pain d'orge ou d'avaine, 
ne se muert mie por la poine. 
Esperance confort li livre, 
et se cuide voair delivre 
encor par aucune cheance. 
Trestote autretele beance 
a cil qu'Amors a en prison. 
Il espoire sa guerison, 
ceste esperance le conforte 
et cuer et talant li aporte 
de son cors a martire offrir. 
Esperance li fet souffrir 
les maus, dont nus ne set le conte, 
por la joie qui .c. tanz monte. 
Esperance par sosfrir vaint 
et fet que li amant vivaint. 
Beneoite soit Esperance, 
qui les amanz ensint avance ! 
Mout est Esperance cortoise, 
el ne lera ja une taise 
nul vaillant home jusqu'au chief 
ne por peril ne por meschief ; 
nes au larron que l'en veut pendre 
fet ele adés merci atendre. 
Iceste te garantira, 
que ja de toi ne partira 
qu'el ne te sequeure au besoing ; 
et aveques ce je te doing 
trois autres biens, qui granz solaz 
font a ceus qui sont en mes laz. 

Li premiers biens qui solaz face 
ceus que li laz d'Amors enlace 
est Douz Pensers, qui lor recorde 
ce ou Esperance s'acorde. 
Quant li amant plaint et soupire 
et est en duel et en martire, 
Douz Pensers vient a chief de piece, 
qui l'ire et la dolor despiece 
et a l'amant en son venir 
fet de la joie souvenir 
que Esperance li promet. 
Et aprés au devant li met 
les ieuz rianz, le nés tretiz, 
qui n'est trop granz ne trop petiz, 
et la boucheite coloree 
dont l'alaine est tant savoree, 
si li plest mout quant i li menbre 
de la biauté de chascun menbre. 
Encor vait ce solaz doublant, 
quant d'un ris ou d'un biau sanblant 
li menbre, ou d'une bele chiere 
que fet li a s'amie chiere. 
Douz Pensers ensint asoage 
la dolor d'amors et la rage. 
Icetui veil bien que tu oies ; 
et se tu l'autre refusoies, 
qui n'est mie mains doucereus, 
tu seroies mout dangereus. 

Li autres biens est Douz Palers, 
qui a fet a mainz bachelers 
et a maintes dame secors, 
car chascuns qui de ses amors 
ot paler toz s en esbaudist ; 
si me sovient que por ce dist 
une dame qui mout amot 
en sa chançon un cortois mot : 
“ Mout sui, fet ele, a bone escole, 
qui de mon ami me parole. 
Si m'aïst Dex ! i m'a garie 
qui m'en parle, que qu'il m'en die. ” 
Cele de Douz Paler savoit 
quen qu'il en ert, que ele avoit 
essaié en maintes manieres. 
Or te lo et veil que tu quieres 
un compaig sege et celant 
a cui tu dies ton talant 
et descuevres tot ton corage. 
Cil te fera grant avantage ; 
quant ti mal t'angoisseront fort, 
tu iras a li par confort 
et parleroiz endui ensemble 
de la bele qui ton cuer emble. 
Tot ton estre li conteras 
et conseil li demanderas 
coment tu poras chose fere 
qui a t'amie puise pleire. 
Se cil qui tant ert tes amis 
en bien amer son cuer a mis, 
lors vaudra mieuz sa compaignie. 
Si est reson qu'il te redie 
se s'amie est pucele ou non, 
qui ele est et coment a non ; 
si n'avras pas peor qu'il muse 
a t'amie ne qu'il t'en ruse, 
ainz vos entreporteroiz foi 
et tu a li, et il a toi. 
Saches que c'est mout plesant chose 
quant l'en a home a qui l'en ose 
son conseil dire et son secré. 
Ce deduit prendras mout en gré 
et t en tendras bien a paié, 
puis que tu l'avras essaié. 

Li tierz biens vient de regarder, 
c'est Douz Regart, qui seut tarder 
a ceus qui ont amors loigtienes. 
Mes je te lo que tu te tiegnes 
bien pres de li por Douz Regart, 
que ses solaz trop ne te tart ; 
car il est mout as amoreus 
delitables et savoreus. 
Mout ont au matin bone encontre 
li oil, quant Damedex lor montre 
le saintuaire precieus 
de quoi i sont si envieus. 
Le jor qu'i le puënt veoir 
ne lor doit mie mechoair ; 
il ne doutent poudre ne vent 
ne nule autre chose grevant ; 
et quant li oil sont en deduit, 
si sont si apris et si duit 
que seul ne sevent avoir joie, 
ainz veulent que li cuers s'esjoie 
et font ses maus rasoagier ; 
car li oil, con droit mesagier, 
tot maintenant au cuer envoient 
noveles de ce que il voient, 
et por la joie covient lors 
que li cuer oblit ses dolors 
et les teniebres ou il ere. 
Tot autresi con la lumiere 
les teniebres devant soi chace, 
tot ausi Douz Regarz achace 
les teniebres ou li cuers gist 
qui nuit et jor d'amors languist, 
car li cuers de rien ne se diaut 
quant li oil voient ce qu'il viaut. 

Or t'ai, ce m'est vis, esclaré 
ce dont je te vi esgaré, 
car je t ai conté sanz mentir 
les biens qui pueent garantir 
les amanz et garder de mort. 
Or sez qui te fera confort, 
car au mains avras Esperance, 
s'avras Douz Pensers sanz doutance, 
et Douz Parler et Douz Regart. 
Chascuns de ceus veil qu'i te gart 
jusque tu puisses mieuz atendre, 
qu'autre biens, qui ne sont pas mendres, 
mes greignor, avras ça avant ; 
mes je te doing a ja itant. » 

Tot maintenant que Amors m'ot 
son plaisir dit, je ne soi mot 
que il se fu esvanouiz ; 
et lors je fui mout esbahiz 
quant je ne vi les moi nului. 
De mes plaies mout me dolui 
et soi que guerir ne pooie 
fors par le bouton ou j'avoie 
tot mon cuer mis et ma beance ; 
si n'avoie en nului fiance 
fors ou diex d'Amors de l'avoir, 
ainçois savoie bien de voir 
que de l'avoir neant estoit, 
s'Amors ne s'en entremetoit. 

Li roser d'une haie furent 
clos environ, si comme il durent, 
mes je passasse la cloisson 
mout volentiers por l'achoison 
dou bouton qui eut mieuz de basme, 
se je n'en cuidasse avoir blasme ; 
mes assez tost peüst sembler 
que les rosiers vosisse embler. 

Ensi con je me porpensoie 
s'outre la haie passeroie, 
je vi vers moi tot droit venant 
un vallet bel et avenant 
en cui il n'ot rien que blasmer. 
Bel Acueil se fessoit clamer, 
fiuz fu Cortoisie la large. 
Cil m'abandona le passage 
de la haie mout doucement 
et me dit amiablement : 
« Biaus amis chiers, se il vos plest, 
pasez la haie sanz arest 
por l'odor des roses sentir. 
Je vos i puis bien garantir 
n'i avroiz mal ne vilanie, 
por quoi vos gardez de folie. 
Se de rien vos i puis aidier, 
je ne m'en quier feire pleidier, 
car pres sui de vostre servise. 
Je le vos di tot sanz fointise. 
- Sire, fi ge a Bel Acueil, 
ceste promesse en gré recueil, 
si vos rent graces et merites 
de la bonté que vos me dites, 
car mout vos muet de grant franchise ; 
et quant vos plest, vostre servise 
sui pres de prendre volentiers. » 
Par ronces et par esglantiers, 
dont en la haie avoit assez, 
sui maintenant outre passez ; 
vers le bouton m'en vois errant 
qui miaudre odor des autres rent, 
et Bel Acueil me convoia. 
Si vos di que mout m'agrea 
dont je me poi si pres remaindre 
que au bouton peüse ateindre. 

Bel Acueil m'ot mout bien servi 
quant le bouton de si pres vi. 
Mes uns vilains, qui grant honte oit, 
mout pres d'ilec repost estoit. 
Dangiers ot non, si fu closiers 
et garde de touz les rousiers. 
En un destor fu li cuvers, 
d'erbe et de fueilles tot covers, 
por ceus espier et sorprendre 
qu'il voit au roses la main tendre. 
Ne fu mie seus li gaignons, 
ançois avoit a compaignons 
Male Bouche, la jangleor, 
et avec li Honte et Peor. 
Li mieuz vaillanz d'aus si fu Honte, 
et sachiez que, qui a droit conte 
son parenté et son lignage, 
el fu fille Resson la sage, 
et ses peres ot non Maufez, 
qui est si hideus et si lez 
c'onques a lui Reson ne jut, 
mes dou veoir Honte conçut. 
Quant Dex ot Honte fete nestre, 
Chasteez, qui dame doit estre 
et des roses et des boutons, 
ert asaillie de glotons 
si qu'ele avoit mestier d'aïe ; 
et Venus l'avoit envaïe, 
qui nuit et jor sovent li emble 
boutons et roses tot ensemble. 
Lors requist a Reson sa fille 
Chasteez que Venus essille ; 
por ce que desconseillie ere, 
vost Resson fere sa priere 
et li presta a sa resqueste 
Honte, qui est simple et honeste ; 
et por les rousiers mieuz garnir 
i fist Jalousie venir 
Peor, qui bee durement 
a fere son comandement. 
Or sont au roses garder .iiii., 
qui ainz se leroient bien batre 
que nus bouton ne rouse emport. 
Or fuse arivez a bon port 
se par aus ne fusse agaitiez, 
car li frans, li bien afaitiez 
Bel Acueil se poine de faire 
quen qu'il sot qui me doie plaire. 
Sovent me semont d'aprochier 
vers le bouton et d'atouchier 
au rousier qui estoit chargié. 
De tot ce me done congié 
por ce qu'il cuide que jou veille, 
si a culli une vert fueille 
vers le bouton, qu'i m'a donee, 
por ce que pres ot esté nee. 

De la fueille me fis mout cointes, 
et quant je me senti acointes 
de Bel Acueil et si privez, 
je cuidai bien estre arivez. 
Lors ai pris cuer et hardement 
de dire Bel Acueil coment 
Amors m'avoit pris et navré : 
« Sire, fi ge, ja mes n'avré 
joie, se n'est par une chose, 
que j'ai dedenz le cuer enclouse 
une mout pesant maladie, 
mes ne sai coment je la die, 
car je vos crien trop corocier ; 
mieuz voudroie a coutiaus d'acier 
piece a piece estre depeciez 
que vos en fussiez corociez. 

- Dites, fet il, vostre voloir, 
que ja ne m'en feroiz doloir 
de chose que vos veilliez dire. » 
Lors li ai dit : « Sachiez, biau sire, 
qu'Amors durement me tormente. 
Ne cuidez pas que je vos mente : 
il m'a ou cors .v. plaies fetes, 
ja les dolors n'en seront tretes, 
se le bouton ne me bailliez, 
qui est des autres mieuz tailliez : 
ce est ma mort, ce est ma vie, 
de nule rien n'ai plus envie. » 

Lors s'est Bel Acueil esfreez, 
et me dit : « Frere, vos beez 
a ce qui ne puet avenir. 
Coment ! me volez vos honir ? 
Vos m'avriez bien asoté, 
se le bouton aviez osté 
de son rosier ; n'est pas droiture 
que l'en l'oste de sa nature. 
Vilains estes du demender ! 
Lessiez le croistre et amender, 
nou voudroie avoir deserté 
dou rosier qui l'a aporté 
por nul home vivant, tant l'ains. » 

Atant saut Dangiers li vilains 
de la ou il s'estoit muciez. 
Granz fu et noirs et hericiez, 
s'ot les ieuz roges come feus, 
le nés froncié, le vis hideus, 
et s'escrie com forcenez : 
« Bel Acueil, por quoi amenez 
entor ces rosiers ce vassaut ? 
vos fetes mal, se Dex me saut, 
qu'il bee a vostre nuisement. 
Dahez ait, fors vos seulement, 
qui en cest vergier l'amena ! 
Qui felon sert, itant en a. 
Vos li cuidiez bonté fere, 
et il vos quiert honte et contraire. 
Fuiez, vassaus, fuiez de ci ! 
Par poi que je ne vos oci ! 
Bel Acueil mal vos conoissoit 
qui de vos servir s'angoissoit, 
si le beez a conchier. 
Ne me quier plus en vos fier, 
car bien est ore esprovee 
la traïson qu'avez covee. » 

N'osai ilec plus remenoir 
por le vilain hideus et noir 
qui me menace a asaillir. 
La haie me fet tressaillir 
a grant poor et a grant heste, 
et li vilain crolle la teste 
et dit, se ja mes i retor, 
il me fera prendre un mal tor. 

Lors s'en est Bel Acueil fuïz, 
et je remainz tot esbaïz, 
honteus et maz ; si me repens 
dont onques dis ce que je pens. 
De ma folie me recors, 
si voi que livrez est mes cors 
a duel, a poine et a martire ; 
et de ce ai la plus grant ire 
que je n'osé passer la haie. 
Nus n'a mal qui Amors n'essaie ; 
ne cuidez pas que nus conoisse, 
s'il n'a amé, qu'est grant angoisse. 
Amors vers moi mout bien s'aquite 
de la poine qu'il m'avoit dite. 
Cuers ne porroit mie penser 
ne bouche d'ome recenser 
de ma dolor la quarte part. 
Par poi que li cuers ne me part 
quant de la rose me sovient 
que si esloignier me covient. 

En cest point ai grant piece esté, 
tant que me vit ensi maté 
la dame de la haute engarde, 
qui de sa tor aval esgarde ; 
Reson fu la dame apelee. 
Lors est de sa tor devalee, 
si est tot droit a moi venue. 
El ne fu joine ne chanue, 
ne fu trop haute ne trop basse, 
ne fu trop grelle ne trop crasse. 
Li oil qui en son chief estoient 
con .ii. estoilles reluisoient, 
si ot ou chief une corone : 
bien resembloit haute persone. 
A son semblant et a son vis 
part qu'el fu fete ou paravis, 
car Nature ne seüst pas 
ovre fere de tel compas. 
Sachiez, se la letre ne ment, 
que Dex la fist ou firmament 
a sa semblance et a s'image 
et li dona tel avantage 
qu'ele a pooir et seignorie 
de garder home de folie, 
por tant qu'il soit tex qu'il la croie. 
Einsi con je me dementoie, 
atant e vos Reson comence : 
« Biaus amis, folie et enfance 
t'ont mis em poine et en esmoi. 
Mar veïs le bel tens de moi 
qui fist ton cuer trop agueer ; 
mar t alas onques ombreer 
ou vergier dont Oiseuse porte 
la clef, dont el t ovri la porte. 
Fox est qui s'acointe d'Oiseuse ; 
s'acointance est trop perilleuse. 
El t'a traï et deceü ; 
Amors ne t'eüst ja veü, 
s'Oiseuse ne t'eüst conduit 
ou biau vergier qui est Deduit. 
Se tu as folement ovré, 
or fai tant qu'il soit recovré 
et garde bien que plus ne croies 
le conseil por quoi tu foloies. 
Buer folie qui se chastie ; 
et quant joines hom fet folie, 
l'en ne s'en doit pas merveillier. 
Or te veil dire et conseillier 
que l'amor metes en oubli 
dont je te voi si afoibli 
et si conquis et tormenté. 
Je ne voi mie ta santé 
ne ta garison autrement, 
car mout te bee durement 
Dangier le fel a guerroier, 
tu ne l'as mie a essaier. 
Et de Dangier neant ne monte 
avers que de ma fille Honte, 
qui les roses desfent et garde 
con cele qui n'est pas musarde, 
si en dois avoir grant peor, 
car a ton oés n'i a peor. 

Avecques ceus est Male Boche, 
qui ne sueffre que nus i toche. 
Avant que la chose soit fete, 
l'a ele en .iii. cenz leus retrete. 
Mout as a fere a dures genz. 
Or garde quex est li plus genz, 
ou du lessier tot ou du sivre 
ce qui te fet a dolor vivre : 
c'est li maus qui amors a non, 
ou il n'a se folie non. 
Folie, si m'aït Diex, voire ! 
Hons qui aime ne puet bien fere 
ne a nul preu dou monde entendre : 
s'il est clers, i piart son aprendre ; 
et se il fet autre mestier, 
il n'em puet gaires esploitier. 
Ensorquetot il a plus poine 
que n'ont hermite ne blanc moine. 
La poine en est desmesuree, 
et la joie a corte duree. 
Qui joie en a, petit li dure, 
et de l'avoir est aventure, 
car je voi que maint s'en travaillent 
qui en la fin dou tot i faillent. 
Onques mon conseil n'atendis 
quant au dieu d'Amors te rendis. 
Le cuer, que tu as trop volage, 
te fist entrer en tel folage. 
La folie fu tost emprise, 
mes a l'issir a grant mestrise. 
Or met l'amor en nonchaloir, 
qui te fait vivre, et non valoir, 
que la folie adés engraigne, 
qui ne fet tant qu'ele remaigne. 
Pren durement au denz le frain, 
si dente ton cuer et refrain. 
Tu doiz metre force et desfense 
encontre ce que tes cuers pense. 
Qui totes eures son cuer croit 
ne puet estre qu'il ne foloit. » 

Quant j'oï tel chastiement, 
je respondi ireement : 
« Dame, je vos veil mout prier 
que me lessiez a chastier. 
Vos me dites que je refraigne 
mon cuer, qu'Amors plus nou soupraigne. 
Cuidez vos dont qu'Amors consente 
que je refraigne et que je dente 
le cuer qui est siens trestoz quites ? 
Ce ne puet estre que vos dites, 
ançois a si mon cuer denté 
qu'i n'est fors qu'a sa volenté ; 
il le justice si forment 
qu'il i a fete clef fermant. 
Or me lessiez tot quoi ester, 
que vos poriez bien gaster 
en oiseuse vostre francois. 
Je vosdroie morir ençois 
qu'Amors m'eüst de fauseté 
ne de traïson aresté. 
Je me veil loer ou blasmer 
au daerrain de bien amer, 
si m'anuie qui me chastie. » 
Atant Reson s'est departie, 
qu'el voit bien que por sarmoner 
ne me porroit de ce torner. 

Je remés d'ire et de duel plains, 
sovent plorai, sovent me plains, 
car de moi ne soi chevisance, 
tant qu'il me vint en remenbrance 
qu'Amors me dit que je queïse 
un compaignon qui je deïse 
mon conseil tot outreement, 
ce m'osteroit de grant torment. 
Lors me porpensai que j'avoie 
un compaignon que je savoie 
a mout loial ; Amis a non, 
onques n'oi meillor compaignon. 

A li m'en vins grant aleüre, 
si li desclos l'encloeüre 
dont je me sentoie encloé, 
si come Amors m'avoit loé, 
et me plains a lui de Dangier 
qui par pou ne me vout mengier 
et Bel Acueil en fist aler 
quant il me vit a li paler 
dou bouton a qui je beoie, 
et me dit que je comparroie, 
se ja mes por nule achoison 
me veoit passer la cloison. 

Quant Amis sot la verité, 
il ne m'a mie espouenté, 
ainz m'a dit : « Compainz, or saiez 
seürs et ne vos esmaiez. 
Je conois bien pieça Dangier : 
il a apris a lesdengier, 
a laidir et a menacier 
ceus qui aiment, au comencier, 
pieça que je l'ai esprové. 
Se vos l'avez felon trové, 
il ert autres au derrenier. 
Je le conois come un denier, 
il se set bien amoloier 
par biau parler et souploier. 
Or vos dirai que vos feroiz : 
je lo que vos li requeroiz 
qu'il vos pardoint sa malveillance 
par amors et par acordance, 
et li metez bien en covent 
que ja mes des ore en avant 
ne feroiz rien qui li desplaise. 
C'est une rien qui mout l'apese, 
qui l'aparole et le blandist. » 
Tant parla Amis et tant dist 
qu'il m'a auques reconforté, 
car hardement et volenté 
me dona d'aler essaier 
se Dangier porroie apaier. 

A Dangier sui venuz honteus, 
de ma pais fere covoiteus ; 
mes la haie ne passai pas, 
por ce qu'il m'ot veé le pas. 
Je le trovai en piez drecié, 
fel par samblant et corocié, 
en sa main un baston d'espine. 
Je tins vers li la teste encline 
et li dis : « Sire, or sui ici 
venuz por vos crier merci. 
Mout me poise s'il peüst estre 
dont je vos fis onc irié estre. 
Mes or sui pres de l'amender 
si con vos savroiz comander. 
Sanz faille, Amors le me fist fere, 
dont je ne puis mon cuer retrere ; 
mes ja mes jor n'avré beance 
de rien ou vos aiez grevance. 
Je veil mieuz sosfrir ma mesaise 
que fere rien qui vos desplaise. 
Or vos pri ge que vos aiez 
pitié de moi et apaiez 
vostre ire, que trop m'espoente ; 
et je vos jur et acreante 
que vers vos si me contendré 
que je de rien n'i mesprendré, 
por quoi vos me veilliez greer 
ce que vos ne poez veer. 
Vos, veilliez que j'ain solement, 
autre chose ne vos demant. 
Totes voz autres volentez 
ferai, se ce me consentez ; 
si ne me poez destorber, 
je ne vos quier de ce lober, 
car j'ameré, puis qu'i me siet, 
cui qu'il soit bel ne cui qu'il griet. 
Mes ne voudroie, por mon pois 
d'argent, qu'i fust sor vostre pois. » 

Mout trovai Dangier dur et lent 
de pardoner son mautalant, 
et si le m'a il pardoné 
en la fin, tant l'ai sarmoné, 
et me dit par parole brieve : 
« Ta requeste rien ne me grieve, 
si ne te voil pas escondire ; 
saches, je n'ai vers toi point d'ire, 
et se tu aimes, moi que chaut ? 
Ce ne me fet ne froit ne chaut. 
Adés aime, mes que tu soies 
loing de mes roses totes voies. 
Je ne te porterai menoie, 
se tu ja mes passes la haie. » 

Ensi m'otroia ma requeste, 
et je l'alai conter en heste 
a Ami, qui s'en esjoï 
con bon compainz, quant i l'oï. 
« Or vet, fet il, bien vostre afere. 
Encor vos sera debonaire 
Dangier, qui fet a mainz lor ban 
quant il a mostré son boban. 
S'il iere pris en bone vaine, 
pitié avroit de vostre paine. 
Or devez sosfrir et atendre 
tant qu'en bon point le puissiez prendre. 
J'ai bien esprové que l'en vaint 
par sosfrir felon, et refraint. » 

Mout me conforta doucement 
amis, qui mon avancement 
vousist autresi bien con gié. 
Atant ai pris de lui congié ; 
a la haie que Dangier garde 
sui retornez, que mout me tarde 
que je le boton au moins voie, 
des qu'avoir n'en puis autre joie. 
Dangier se prent garde sovent 
se ge li tien bien son covant ; 
mes je redot tant sa menace 
que je n'ai soig que rien li face, 
ainz me sui penez longuement 
de fere son comandement 
por lui acointier et atraire. 
Mes ce me torne a grant contraire 
que sa merci trop m'i demeure. 
Il voit maintes foiz que je pleure 
et que je me plain et sopir, 
por ce qu'il me fet trop cropir 
delez la haie, que je n'ose 
passer por aler vers la rose, 
et tant qu'il a certainement 
veü en mon contenement 
qu'Amors malement me jostice 
et que il n'a point de fointice 
en moi ne de desloiauté. 
Mes il est de tel cruauté 
qu'il ne se doigne encore froindre, 
tant m'oie dementer ne plaindre. 

Si com j'estoie en ceste poine, 
atant e voz que Dex m'amoine 
Franchise, et avec li Pitié. 
N'i ot onques plus respitié, 
a Dangier vont endeus tot droit, 
car l'une et l'autre me voudroit 
aidier, s'eus pueent, volentiers, 
qu'eus voient qu'il en est mestiers. 

La parole a premiere mise, 
seue merci, dame Franchise, 
et dist : « Dangier, se Dex m'ament, 
vos avez tort de cest amant 
qui par vos est trop mal menez. 
Sachiez que vos avilenez, 
car je n'ai pas encore apris 
qu'il ait de rien vers vos mespris. 
S'Amors le fet par force amer, 
devez l'en vos por ce blasmer ? 
Plus i piart il que vos ne fetes, 
qu'il en a poines maintes tretes. 
Mes Amors ne veut consentir 
que il s'en puise repentir. 
Qui le devroit tot vif larder, 
ne s'em poroit il pas garder. 
Mes, biau sire, que vos avance 
de li fere anui ne grevance ? 
Avez vos guerre en lui emprise 
por ce qu'il vos redoute et prise 
et que il est vostre sougiez ? 
s'Amors le tient pris en ses giez 
et le fet a vos obeïr, 
l'en devez vos por ce haïr ? 
Ainz le deüssiez espernier 
plus c'un orgueilleus pautonier. 
Cortoisie est que l'en sequeure 
celui dont l'en est au deseure ; 
mout a dur cuer qui ne se ploie 
quant il trueve qui le souploie. » 
Pitiez respont : « C'est veritez 
qu'engraintié vaint humilitez, 
et quant trop dure l'engraintiez, 
c'est felonie et mauvestiez. 
Por ce, Dangier, vos voil requerre 
que vos ne mainteniez plus guerre 
vers le chaitif qui languist la, 
qui d'amors onques ne guilla. 
Avis m'est que vos le grevez 
assez plus que vos ne devez ; 
il tret trop male penitance 
des lors en ça que l'acointance 
Bel Acueil li avez toloite, 
que c'est la rien que plus covoite. 
Il ert avant assez troblez, 
mes or est ses anuis doublez. 
Or est il morz et mal bailliz, 
car Bel Acueil li est failliz. 
Por quoi li fetes nul contreire ? 
que trop li fait Amors mal treire. 
Il a tant mal que il n'eüst 
mestier de pis, s'il vos pleüst. 
Or ne l'alez plus gordeant, 
que vos n'i gaaigniez neant. 
Sosfrez que Bel Acueil li face 
des ore mes aucune grace : 
de pecheor misericorde. 
Puis que Franchise s'i acorde, 
et je vos pri et amoneste, 
ne refusez pas sa requeste. 
Mout par est fel et deputaire 
qui por nos .ii. ne veut rien fere. » 

Lors ne puet plus Dangier durer, 
il le covient amesurer : 
« Dames, dist il, je ne vos ose 
escondire de ceste chose, 
que trop seroit grant vilenie. 
Je veil qu'il ait la compaignie 
Bel Acueil, puis que il vos plest : 
je n'i metrai ja mes arest. » 
Lors est a Bel Acueil alee 
Franchise, la bien emparlee, 
et li a dit cortoisement : 
« Trop vos estes de cel amant, 
Bel Acueil, grant piece esloigniez, 
qui regarder ne le daigniez. 
Mout a esté penssis et tristes 
des lores que vos nou veïstes. 
Or pensez de lui conjoïr, 
se de m'amor volez joïr, 
et de fere sa volenté. 
Sachiez que nos avons denté, 
entre moi et Pitié, Dangier 
qui vos en fessoit estrangier. 
- Je feré quen que vos voudroiz, 
fet Bel Acueil, que il est droiz, 
puis que Dangier l'a ostraié. » 
Lors le m'a Franchise envoié. 

Bel Acueil au comencement 
me salua mout doucement 
et me mostra plus bel samblant 
que onques n'avoit fet devant. 
Il m'a lores par la main pris 
por mener dedenz le porpris 
que Dangier m'avoit chalangié. 
Or ai par tot d'aler congié, 
or sui cheoiz, ce m'est avis, 
de grant enfer en paradis, 
car Bel Acueil par tot me moine, 
qui de mon gré fere se poine. 

Si con j'oi la rose apressie, 
un poi la trovai engroisie 
et vi qu'ele estoit puis creüe 
que quant je l'oi premiers veüe. 
La rose auques s'eslargissoit 
par amont, si m'abellissoit 
ce qu'el n'iere pas si overte 
que la graine fust descovierte ; 
ençois estoit encor enclose 
entre les fueilles de la rose 
qui amont droites se levoient 
et la place dedenz emploient, 
si ne pooit paroir la graine 
por la rose qui estoit pleine. 
Ele fu, Diex la beneïe ! 
asez plus bele espanie 
qu'el n'iere avant, et plus vermeille, 
dont m'esbahis de la mervoille ; 
et Amors plus et plus me lie 
de tant come ele est embelie, 
et tot adés estraint ses laz 
tant con je voi plus de solaz. 

Grant piece ai ilec demoré, 
qu'em bel acueil grant amor é 
et grant compaignie trovee ; 
et quant je voi qu'i ne me vee 
ne son solaz ne son servise, 
une chose li ai requise, 
qui fet bien a amentevoir : 
« Sire, fi ge, sachiez de voir 
que durement sui envieus 
d'avoir un baisier precieus 
de la rose qui soëf flaire ; 
et s'il ne vos devoit desploire, 
je le vos requerroie en dons. 
Sire, por Dieu, dites moi dons 
se il vos plest que je la bese, 
car ce n'ert ja tant qu'il vos plaise. 

- Amis, fet il, se Dex m'aïst, 
se Chasteé ne m'enhaïst, 
ja ne vos fust par moi veé ; 
mes je n'osse por Chasteé 
vers qui je ne veus pas mesprendre. 
Ele me seut torjorz desfendre 
que du bessier congié ne doigne 
a nul amant qui m'en semoigne, 
car qui au bessier puet ateindre, 
a poine puet a tant remaindre ; 
et sachiez bien, cui l'en ostroie 
le besier, il a de la proie 
le mieuz et le plus avenant, 
si a erres du remenant. » 

Quant je l'oï ensi respondre, 
je nou voil plus de ce semondre, 
que jou cremoie correcier. 
L'en ne doit pas home enchaucier 
outre son gré n'engoissier trop. 
Vos savez bien qu'au premier cop 
ne coupe l'en mie le chene, 
ne l'en n'a pas le vin de l'ene 
tant que li presors soit estroiz. 
Adés me tarda li otroiz 
dou bessier que je desiroie ; 
mes Venus, qui torjorz guerroie 
Chasteé, me vint au secors. 
Ce est la mere au deu d'Amors, 
qui a secoru maint amant. 
Ele tint un brandon flanbant 
en sa main destre, dont la flame 
a eschaufee mainte dame. 
Si fu si cointe et si tifee 
qu'el resembla deesse ou fee. 
Dou grant ator que ele avoit 
bien puet conoistre, qui la voit, 
qu'el n'iert pas de religion. 
Ne ferai or pas mancion 
de sa robe et de son oré 
et de son treçoër doré, 
ne de fermail ne de corroie, 
por ce que trop i demoroie. 
Mes bien sachiez seürement 
qu'ele fu cointe durement, 
et si n'ot point en li d'orguieil. 
Venus se troit vers Bel Acueil, 
si li a comencié a dire : 
« Por quoi vos fetes vos, biau sire, 
vers cest amant si dangereus 
d'avoir un bessier doucereus ? 
Ne li devroit estre veez, 
car vos savez bien et veez 
qu'il sert et ainme en leauté, 
si a assez en lui biauté, 
por qu'il est dignes d'estre amez. 
Veez come il est acesmez, 
come il est biaus, come il est genz, 
et douz et frans vers totes genz ; 
et avec ce il n'est pas vieuz, 
ainz est enfes, dont il vaut mieuz. 

Il n'est dame ne chastelaine 
que je ne tenise a vilaine, 
s'ele fessoit de lui dangier. 
Ses cors ne fet pas a changier : 
se le bessier li otroiez, 
mout est en lui bien emploiez, 
qu'il a, ce cuit, mout douce aleine 
et sa bouche n'est pas vilaine, 
ainz semble estre fete a estuire 
por solacier et por deduire, 
car ses levres sont vermeilletes 
et les denz blanches et si netes 
qu'il n'i a teignes ne ordure. 
Bien est, ce m'est avis, mesure 
que uns beisiers li soit greez. 
Donez li, se vos m'en creez, 
car tant con vos plus atendroiz, 
tant, ce sachiez, de tens pardroiz. » 

Bel Acueil, qui senti l'eer 
du brandon, sanz plus deloer, 
m'otroia un bessier en dons, 
tant fist Venus et ses brandons. 
N'i ot donques plus demoré, 
un besier douz et savoré 
pris de la rose erraument. 
Se j'oi joie, nus nou demant, 
car une odor m'entra ou cors 
qui en geta la dolor hors 
et adouci les maus d'amer 
qui me souloient estre amer. 
Onques mes ne fui si aaise ; 
bien est gariz qui tel flor baise, 
qui est si sade et bien olenz : 
je ne serai ja si dolenz, 
s'i m'en sovient, que je ne saie 
toz plains de delit et de joie. 
Et ne por quant j'ai mainz anuiz 
sosferz et maintes males nuiz 
puis que j'oi la rose besie. 
La mer n'ert ja si apesie 
qu'el ne soit troble a poi de vent : 
Amors se rechange sovent, 
il oint une eure, autre eure point, 
Amors n'est gueres en un point. 

Des or est droiz que je vos conte 
coment je fui melez a Honte, 
par qui je fui puis mout grevez, 
et coment li murs fu levez 
et li chastiaus riches et forz, 
qu'Amors prist puis par ses esforz. 
Tote l'estoire veil parsuivre, 
ja ne m'est parece d'escrivre, 
por quoi je cuit qu'il abelise 
a la bele, que Dex guerisse, 
qui le guerredon m'en rendra 
mieuz que nule, quant el voudra. 

Male Bouche, qui la covine 
de mainz amanz pense et devine 
et tot le mal qu'il set retret, 
se prist garde du bel atret 
que Bel Acueil me deignoit fere, 
et tant que il ne se pot tere, 
qu'il fu fiuz d'une vielle irese, 
si ot la geule mout punese 
et mout poignant et mout amere : 
bien en retraioit a sa mere. 
Male Bouche des lors en ça 
a encuser me comenca, 
et dit que il metroit son oil 
que entre moi et Bel Acueil 
a un mauvés acointement. 
Tant parla li gloz folement 
de moi et dou fil Cortoisie 
qu'il fist esveiller Jalousie, 
qui se leva en esfreor 
quant ele oï le jangleor ; 
et quant ele se fu levee, 
si acorut come desvee 
vers Bel Acueil de maintenant, 
car corociee ert duremant. 
Lors l'a de parole asailli : 
« Garz neanz, por quoi t'a failli 
sens, que bien fusses d'un garçon 
dont j'ai mauvese soupeson ? 
Bien voi que tu croiz les losenges 
de legier as garcons estranges. 
Ne me veil plus en toi fier ; 
certes je te ferai lier 
ou enserrer en une tor, 
que je n'i voi autre retor. 
Trop s'est de toi Honte esloignie 
et si ne s'est pas bien poignie 
de toi garder et tenir cort ; 
si m'est avis qu'ele secort 
mout mauvesement Chasteé, 
qui lesse un garcon desreé 
en nostre porprise venir 
por moi et li avilenir. » 

Bel Acueil ne sot que respondre, 
ançois se fust alez repondre 
s'el ne l'eüst ilec trové 
et pris ovec moi tot prové. 
Mes quant je vi venir la grive 
qui envers nos plede et estrive, 
je sui tantost tornez en fuie 
por la riote qui m'anuie. 

Honte s'est lores avant trete, 
qui se crient mout estre sorfete ; 
si fu humelienz et simple, 
et ot un voille en leu de guimple 
ausi con nonain d'abaïe ; 
et por ce qu'el fu esbahie, 
comença a paler em bas : 
« Por Dieu, dame, ne creez pas 
Male Bouche le losengier, 
c'est uns hom qui ment de legier 
et maint prodome a amusé. 
S'i a Bel Acueil encusé, 
ce n'est pas ore li premiers, 
car Male Bouche est costumiers 
de raconter fauses noveles 
de vallez et de damoiselles. 
Sanz faille, ce n'est pas mençonge, 
Bel Acueil a trop longue longe ; 
l'en li a sosfert a atraire 
tel gent dont il n'avoit que fere ; 
mes certes je n'ai pas creance 
que il ait eüe beance 
de mauvestié ne de folie. 
Mes ce est voirs que Cortoisie, 
qui est sa mere, li enseigne 
que d'acointier gent ne se faigne, 
qu'el n'ama onques home entule. 
En Bel Acueil n'a autre ulle, 
ce sachiez, n'autre encloeüre 
fors qu'il est plains d'anvoiseüre 
et qu'il jeue a gent et parole. 
Sanz faille, j'ai esté trop fole 
de li garder et chastier, 
si vos en veil merci crier ; 
se j'ai esté un poi trop lente 
de bien fere, j'en sui dolente ; 
de ma folie me repens, 
mes je metrai tot mon apens 
des or en Bel Acueil garder, 
ja mes ne m'en quier retarder. 

- Honte, Honte, fet Jalousie, 
grant paor ai d'estre traïe, 
que Lecherie est mout montee, 
que tost poroie estre ahontee. 
N'est merveille se je me dot, 
car Luxure regne par tot ; 
ses poouer ne fine de croistre ; 
en abaïe ne en cloitre 
n'est mes Chasteé a seür ; 
por ce feré de noveil mur 
clore les rosiers et les roses ; 
nes lerai plus issi descloses, 
qu'en vostre garde poi me fi, 
car je voi bien et sai de fi 
que en meleur conduit pert l'en. 
Ja ne veroie passer l'en 
que l'en m'en tendroit por musarde, 
se ge ne m'en prenoie garde. 
Mestiers est que je m'en porvoie. 
Certes je lor cloré la voie 
a ceus qui por moi conchier 
vienent mes roses espier. 
Il ne me sera ja parece 
que ne face une forterece 
qui les rosiers clora entor. 
El mileu avra une tor 
por Bel Acueil mestre em prison, 
car j'ai peor de mesprison. 
Je cuit si bien garder son cors 
qu'il n'avra pooir d'eisir hors 
ne de compaignie tenir 
as garcons, qui por lui honir 
de parole le vont chuant. 
Trop l'ont trové icil truant 
fol et berchier a decevoir. 
Mes se ge vif, sache il de voir, 
mar lor fist onques bel semblant. » 
A ce mot vint Peor tramblant, 
mes el fu si fort esbahie 
quant ele a Jalousie oïe 
c'onques mot ne li osa dire 
por ce qu'el la savoit en ire. 
En sus se tret a une part ; 
et Jalousie atant s'em part, 
Poor et Honte lesse ensemble, 
toz li megres dou cul lor tremble. 
Peor, qui tint la teste encline, 
parole a Honte sa cosine : 
« Honte, fet ele, mout me poise 
dont il nos covient oïr noise 
de ce dont nos ne poons mes. 
Maintes foiz est avris et mais 
pasez, c'onques n'eümes blasme : 
or nos lesdenge et nos mesame 
Jalousie qui nos mescroit. 
Alons a Dangier orendroit, 
si li mostron bien et dison 
qu'il a fete grant mesprison 
dont il n'a greignor poine mise 
en bien garder ceste porprise. 
Trop a a Bel Acueil soffert 
a fere son gré en apert, 
si covendra qu'il s'en ament, 
ou sache il bien veraiement, 
foïr l'en estuet de la terre, 
qu'il ne durroit pas a la guerre 
Jalosie n'a l'ataïne, 
s'ele le cuilloit en haïne. » 

A ce conseil se sont tenues, 
puis en sont a Dangier venues, 
si ont trové le peïsant 
desoz un aubespin gisant. 
Il ot en leu de chevecel 
a son chief d'erbe un grant moncel 
et comançoit a someillier ; 
mes Honte l'a fet esveillier 
qui le lesdenge et li cort seure : 
« Coment dormez vos a ceste eure, 
fet ele, par male aventure ? 
Fox est qui en vos s'aseüre 
de garder rose ne boton 
ne qu'en la queue d'un mouton. 
Trop estes recreanz et laches, 
qui deüssiez estre faraiches 
et tot le mont estoutoier. 
Folie vos fist otroier 
que Bel Acueil çaienz meïst 
home qui blasmer nos feïst. 

Quant vos dormez, et nos oon 
les noises, que mes n'em poon ! 
Estiez vos ore couchiez ? 
Levez tost sus et si bouchiez 
toz les pertuis de cele haie, 
si ne portez nului menaie. 
Il n'afiert pas a vostre non 
que vos faciez se anui non : 
soit Bel Acueil et franc et douz, 
et vos soiez fel et estouz 
et plains de rampone et d'outrage. 
Vilains qui est cortois enrage, 
ce oï dire en reprovier, 
ne l'en ne puet fere esprevier 
en nule guise de buisart. 
Tuit cil vos tienent por musart 
qui vos ont trové debonaire. 
Volez vos donques as genz plaire 
ne fere bonté ne servise ? 
Ce vos muet de recreantise, 
si avrez mes par tot le los 
que vos estes laches et mos 
et que vos creez jangleors. » 
Lors aprés a parlé Poors : 

« Certes, Dangier, mout me merveil 
que vos n'estes en grant esveil 
de garder ce que vos devez. 
Tost em poroiz estre grevez, 
se l'ire Jalousie engraigne, 
qu'ele est mout fiere et mout grifaigne 
et de tancier apareillie. 
Ele a hui bien Honte asaillie, 
et dechacié por sa menace 
Bel Acueil fors de tote place 
et juré qu'il ne puet durer 
qu'el nu face vif enmurer. 
C'est tot par vostre mauvestié, 
qu'en vos n'a mes point d'engrestié. 
Je cuit que cuers vos est failliz ; 
mes vos en seroiz mal bailliz 
et en avroiz poine et anui, 
s'onques Jalousie conui. » 

Lors leva li vilains s'aumuce, 
frote ses ieuz, si s'aberruce, 
fronce le nés, les ieuz roïlle 
et fu plains d'ire et de ruïlle 
quant il s'oï si menacier : 
« Bien doi, fet il, vis forsener 
quant vos me tenez por vaincu. 
Certes, or ai ge trop vescu 
se cest porpris ne puis garder ! 
Tot vif me face l'en larder, 
se ja mes hom vivanz i entre. 
Mout ai irié le cuer dou ventre 
dont onques i mist nus les piez. 
Mieuz amase de .ii. espiez 
estre feruz par mi le cors. 
J'ai fet que fox, bien m'en recors, 
or l'amenderai par vos deus. 
Ja mes ne serai pareceus 
de ceste porprise deffendre. 
Se g'i puis nului entreprendre, 
mieuz li vendroit estre a Pavie. 
Ja mes a nul jor de ma vie 
ne me tendront a recreant, 
bien le vos jur et acreant. 

Lors s'est Dengier en piez dreciez, 
semblant fet d'estre corociez, 
en sa main a un baton pris 
et vet cerchant par le porpris 
s'il trovera sentier ne trace 
ne pertuis qui a bouchier face. 
Des or est changiez mout li vers, 
quar Dangier devient plus divers 
et plus fel qu'il ne souloit estre. 
Mort m'a qui si l'a fet irestre, 
car je n'avré ja mes loisir 
de veoir ce que je desir. 
Mout ai le cuer du ventre irié 
dont j'ai bel acueil adirié, 
et bien sachiez que tuit li membre 
me fremissent quant il me menbre 
de la rose que je soloie 
veoir de pres quant je voloie. 
Et quant du bessier me recors, 
qui me mist une odor ou cors 
assez plus douce que de basme, 
par un poi que je ne me pasme, 
qu'encor ai ge ou cuer enclose 
la douce savor de la rose ; 
et sachiez, quant il me sovient 
que a consirrer m'en covient, 
mieuz voudroie estre morz que vis. 
Mar touchai la rose a mon vis 
et a mes ieuz et a ma bouche, 
s'Amors ne sueffre que g'i touche 
tot de rechief autre foïe ; 
se j'ai la savor essaïe, 
tant est grainde la covoitise 
qui esprent mon cuer et atise. 
Or revendront plor et sopir, 
longues pensees sanz dormir, 
friçons et plointes et complaintes ; 
de tex dolors avré je maintes, 
car je sui en enfer cheoiz. 
Male Bouche soit maleoiz ! 
Sa langue deslaial et fause 
m'a porchacie ceste sausse. 

Des or est tens que je vos die 
la contenance Jalousie, 
qui est en male soupeson. 
Ou païs ne remaint maçon 
ne pïonier qu'ele ne mant, 
si fet fere au comencemant 
entor les rosiers uns fossez 
qui costerent argent assez, 
qu'i sont mout lé et mout parfont. 
Li maçon sus les fossez font 
un mur de quarriaus taillaïz, 
qui ne siet pas sor croleïz, 
ainz est fondez sor roche dure. 
Li fondemenz tot a mesure 
jusqu'au piez des fossez descent 
et vient amont en atrecent, 
s'en est l'uevre plus forz d'assez. 
Li murs si est si compassez 
qu'il est de droite quareüre, 
chascuns des pans .c. toises dure, 
si est autant lons come lez. 
Les torneilles sont lez a lez, 
qui sont durement bataillies 
et fetes de pierres taillies ; 
au quatre coingnet en a .iiii. 
Qui seroient fors a abatre ; 
et si i a quatre portaus, 
dont li murs est espés et haus. 
Il en a un ou front devant, 
bien desfensable par covant, 
et .ii. de coste et un dariere, 
qui ne dotent cop de perriere ; 
si a bones portes coulanz 
por fere ceus dehors dolanz 
et por aus prendre et retenir 
c'il osoient avant venir. 

Enz ou mileu de la porprise 
font une tor par grant mestrise 
cil qui du fere furent mestre ; 
nule plus bele ne pot estre, 
qu'ele est et grant et lee et haute. 
Li murs ne doit pas fere faute 
por engin qui sache giter, 
que l'en destrempa le mortier 
de fort vin egre et de chauz vive. 
La pierre est de roche naïve 
de quoi l'en fist le fondement, 
si est dure come aïmant. 
La tor i fu tote roonde, 
il n'ot plus riche en tot le monde 
ne par dedenz mieuz ordenee. 
Ele est dehors environee 
d'un baille qui vet tot entor 
si qu'entre le baille et la tor 
sont li rosier espés planté 
ou il a roses a plenté. 
Dedenz le chastel a perrieres 
et engins de maintes manieres. 
Vos peüsiez les mangoniaus 
veoir par desus les creniaus, 
et es archieres tot entor 
sont les arbelestes a tor 
qu'armeüre ne puet tenir. 
Qui pres des murs voudroit venir, 
il poroit bien fere que nices. 
Hors des fossez a unes lices 
de bon mur fort et quarniaus bas, 
si que cheval ne puënt pas 
jusqu'au fossez venir d'alee 
qu'il n'i eüst avant mellee. 

Jalousie a garnison mise 
ou chastel que je vos devise ; 
si m'est avis que Dengier porte 
la clef de la premiere porte 
qui ovre devers Orïant. 
Ovec li, au mien essient, 
a bien .xxx. serganz a conte ; 
et l'autre porte garde Honte, 
qui ovre par devers midi. 
El fu mout sage et si vos di 
qu'ele ot serjanz a grant plenté, 
prez de fere sa volenté. 
Poor rot grant conestablie 
e fu a garder establie 
l'autre porte, qui est asise 
a main senetre devers bise. 
Poor n'i sera ja seüre, 
s'el n'est fermee a serreüre ; 
si ne l'uevre pas mout sovent, 
que, quant ele ot bruire le vent 
ou el voit saillir .ii. langoutes, 
si l'em prent il, tel eure est, soutes. 
Male Boche, que Dex maudie ! 
ot soudoiers de Normandie. 
Cil garde la porte detrois, 
et si sachiez qu'aus autres trois 
vet sovent et vient. Quant il set 
qu'il doit la nuit fere le guiet, 
il monte le soir as quarniaus 
et atrempre ses chalumiaus 
et ses buisines et ses cors ; 
une foiz dit chanz et descors 
et sons noviaus de controvaille 
as estives de Cornuaille, 
autre foiz dit a la flaüte 
c'onques ne trova fame jute : 
“ Il n'est nule qui ne se rie 
c'ele ot parler de lecherie ; 
ceste est pute, ceste se farde, 
et ceste folement regarde, 
ceste est vilaine, ceste est fole, 
et ceste si a trop parole. ” 
Male Bouche qui riens n'esperne 
trueve a chascune quelque herne. 

Jalousie, que Diex confonde ! 
a garnie la tor reonde, 
et si sachiez qu'el i a mis 
des plus privez de ses amis 
tant qu'il i ot grant garnison. 
Et Bel Acueil est em prison 
amont en la tor enserrez, 
dont li huis est si bien barez 
qu'il n'a pooir que il en isse. 
Une veille, que Diex honisse ! 
a avec lui por lui garder, 
qui ne fet nul autre mestier 
fors espier tant seulement 
qu'il ne se moine folement. 
Nus ne la poroit engignier 
de seignïer ne de guignier, 
qu'il n'est baras qu'el ne congnoisse, 
qu'ele ot des biens et de l'angoisse 
que Amors a ses gens depart 
en sa jonece bien sa part. 
Bel Acuel se taist et escoute 
por la vielle que il redoute 
et n'est si hardis qu'il se mueve, 
que la vielle en lui n'aperçoive 
aucune fole contenance, 
qu'el set toute la vielle dance. 
Tot maintenant que Jalousie 
se fu de Bel Acueil saisie 
et ele l'ot fet enmurer, 
dont se prist a aseürer. 
Son chastel qu'ele vit si fort 
li a doné mout bon confort ; 
el n'a mes garde que gloton 
li emblent rose ne boton ; 
trop sont li rosier clos forment, 
et en veillant et en dorment 
puet ele estre bien a seür. 
Mes je, qui sui dehors le mur, 
sui livrez a duel et a poine. 
Qui savroit quel vie je moine, 
i l'en devroit grant pitié prendre. 
Amors me set ore bien vendre 
les biens que il m'avoit pretez. 
Jes cuidoie avoir achetez ; 
or les me vent tot de rechief, 
que je sui a plus grant meschief 
por la joie que j'ai perdue 
que s'onques ne l'eüse eue. 
Que vos iroie je disant ? 
Je resemble le païsant 
qui giete a terre sa semance 
et a joie grant ou comance 
a estre bele et drue en herbe ; 
mes avant qu'il en cueille gerbe, 
l'empire, tel eure est, et grieve 
une male nue qui lieve 
quant li espi doivent florir, 
si fet le grain dedenz morir 
et l'esperance au vilain tost, 
qu'il avoit eüe trop tost. 

Je criens ausi avoir perdue 
et m'esperance et m'atendue, 
qu'Amors m'avoit tant avancié 
que j'avoie ja comencié 
a dire mes granz privetez 
a Bel Acueil, qui aprestez 
estoit de recevoir mes gieus ; 
mes Amors est si corageus 
qu'il me toli tot en une eure, 
quand je cuidai estre au deseure. 
Ce est ausi con de Fortune, 
qui met ou cuer des genz rancune, 
autre eure les aplaigne et chue ; 
em poi d'eure son semblant mue, 
une eure rit, autre eure est morne. 
Ele a une roe qui torne 
et, quant ele veut, ele met 
le plus bas amont ou somet, 
et celui qui est sor la roe 
reverse a un tor en la boue. 
Et je sui cil qui est versez ! 
Mar vi les murs et les fossez 
que je n'ous passer ne ne puis. 
Je n'oi bien ne joie onques puis 
que Bel Acueil fu em prison, 
que ma joie et ma guerison 
est toute en li et en la rose 
qui est entre les murs enclose ; 
et de la covendra qu'il isse, 
s'Amors veut ja que j'en garisse, 
que ja d'aillors ne quier que j'oie 
honor ne bien, santé ne joie. 
Hai ! Bel Acueil, biau douz amis, 
se vos estes em prison mis, 
gardez moi seviaus vostre cuer 
et ne soffrez a neis un fuer 
que Jalousie la sauvage 
mete vostre cuer en servage 
ausi come ele a fet le cors ; 
et s'el vos chastie dehors, 
aiez dedenz cuer d'aïmant 
encontre son chastiement. 
Se li cors em prison remaint, 
gardez seviaus que li cuers m'aint. 
Frans cuers ne let pas a amer 
por batre ne por mesamer. 
Se Jalousie est vers vos dure 
et vos fet anui et laidure, 
feites li engreitié encontre, 
et dou dangier qu'ele vos mostre 
vos vengiez seviaus em pensant, 
que vos ne poez autrement. 
Se vos ainsi le fasïez, 
je m'en tendroie a bien paiez. 
Mes je sui en mout grant sousi 
que vos ne fasiez pas einsi, 
car, se devient, vos me savez 
mau gré de ce que vos avez 
esté por moi mis em prison. 
Si n'est ce pas por mesprison 
que j'aie encore vers vos fete, 
c'onques par moi ne fu retrete 
chose qui a taire feïst, 
ainz m'en poise, se Diex m'eïst, 
plus qu'a vos de la mescheance, 
car j'en sueffre la penitance 
plus grant que nus ne poroit dire. 
Par un poi que je ne fons d'ire 
quant il me menbre de ma perte 
qui est si grant et si aperte ; 
si ai poor et desconfort, 
qui me donront, ce croi, la mort. 
N'en doi ge bien avoir poor, 
quant je sai que losengeor 
et traïtor et envieus 
sont de moi nuire curieus ? 
He ! Bel Acueil, ce sai de voir 
qu'il vos beent a decevoir, 
et, se devient, si ont il fet. 
Je ne sai or coment il vet, 
mes durement sui esmaiez 
que entroblié ne m'aiez, 
si en ai duel et desconfort. 
Ja mes n'iert rien qui me confort 
se je pert vostre bienveillance, 
car je n'ai mes aillors fiance. 
